Melestarikan Keterjaminan Makanan

“Rakyat boleh hidup tanpa peluru, tetapi rakyat tidak boleh hidup tanpa makanan”. Demikian bait-bait perkataan yang dilontarkan oleh Menteri Pertanian dan Keterjaminan Makanan (MAFS), YB Mohamad bin Sabu, di tengah-tengah kemelut kekurangan bekalan telur dan isu sekuriti makanan dihadapi negara; sewaktu Majlis Amanat Tahun Baru 2023 kepada warga Kementerian. Pada ketika Kerajaan Perpaduan mula terbentuk menerusi pelantikan YAB Dato’ Seri Anwar Ibrahim sebagai Perdana Menteri ke-10, krisis kekurangan bekalan telur ayam berada di kemuncak apabila dilaporkan negara menghadapi kekurangan telur melebihi 150 juta biji pada bulan November 2022.

Tanpa menunggu lama, sebaik-baik sahaja diumumkan sebagai Menteri MAFS dan mendapat maklum balas dari pihak-pihak berkepentingan; YB Mohamad Sabu mengumumkan langkah drastik untuk mengimport telur sebagai pelan jangka pendek bagi menampung segera kekurangan bekalan yang semakin kritikal kerana krisis bekalan telur yang berpanjangan boleh memberi kesan ekonomi dan kehidupan kepada rakyat. Sebagai sumber protein utama kepada golongan berpendapatan rendah sehingga berpendapatan tinggi, telur ayam dan itik dikenal pasti menjadi produk makanan yang penting kerana  digunakan dalam kebanyakan proses pembuatan makanan seperti masakan, kuih-muih, kek, roti dan pelbagai sajian. Telur juga digunakan secara meluas dalam sektor industri asas tani, farmaseutikal, kosmetik dan perubatan. Dilaporkan, purata penggunaan per kapita telur ayam dan itik setiap rakyat Malaysia sebanyak 20.7 kilogram setahun.

Bagi memastikan keselamatan makanan dan memenuhi prosedur, sumber bekalan diperoleh menerusi syarikat pengeluar telur ayam dari India. Pemilihan syarikat yang berpengkalan di Tamil Nadu berasaskan keupayaannya membekal komoditi tersebut pada Kejohanan Bola Sepak Piala Dunia 2022 di Qatar, di samping mampu memenuhi penawaran bekalan serta piawaian prosedur import dalam kadar segera.

Di sebalik isu kekurangan bekalan telur yang heboh diperkatakan, Malaysia merupakan negara pengeluar telur ayam ketiga terbesar di Asia Tenggara selepas Indonesia dan Thailand. Pada tahun 2021, Kadar Sara Diri (SSL) bagi telur ayam dan itik negara mencatat 114 peratus. Negara juga direkodkan mengeksport telur ayam dan itik pada 2021 sebanyak 1,873 juta biji berbanding 1,701 juta biji pada 2020. Namun begitu, mengapakah krisis bekalan telur masih berlaku di negara ini?

Mengikut sumber peruncitan, krisis bekalan telur dikesan mula berlaku pada pertengahan tahun lalu apabila bekalan harian di pasaran tidak konsisten. Sesetengah peruncit telah mengehadkan jumlah penjualan papan (tray) telur kepada pengguna. Pada Oktober 2022, kekurangan bekalan dilaporkan sebanyak 118.2 juta biji dan semakin kritikal pada November 2022 apabila kekurangan hampir 157.5 juta biji.

Mengikut sumber perladangan, terdapat beberapa sebab yang membawa kepada masalah bekalan telur menjadi kritikal pada penghujung tahun 2022. Pergantungan seratus peratus bekalan makanan ternakan kepada sumber import, wabak penyakit COVID-19, kekangan tenaga buruh ladang dan penyakit ternakan ayam dikenalpasti sebagai faktor yang menjadikan krisis kekurangan bekalan semakin meruncing.

Makanan ternakan memainkan peranan penting dalam industri penternakan ayam penelur. Hal ini dikatakan demikian kerana setiap nutrien seperti protein, karbohidrat dan mineral yang diperlukan bagi menjamin kuantiti dan kualiti telur yang dihasilkan. Sumber nutrien ini pula berasaskan kepada beberapa komposisi sumber bahan mentah seperti jagung, kacang soya, gandum, minyak sawit, mineral dan vitamin. Bagi setiap bahagian makanan yang diproses; 50 peratus mestilah terdiri daripada jagung, 25 peratus kacang soya, 3 peratus gandum dan baki peratus lagi daripada bahan minyak sawit, mineral dan vitamin.

Industri penternakan ayam di negara ini termasuklah ayam penelur masih bergantung pada sumber luar negara bagi mendapatkan bahan mentah untuk diproses menjadi makanan. Negara mengimport jagung bijirin yang merupakan sumber protein utama dalam makanan ternakan hampir seratus peratus atau kira-kira dua juta tan setahun dari negara Argentina, Brazil dan Amerika Syarikat (AS), manakala sumber tenaga yang terjana daripada gandum bijirin pula diimport dari negara Ukraine, Kanada dan Australia. Berbanding ayam pedaging (broiler chicken) di mana kos makanan di sekitar 60-70 peratus; kos makanan ayam penelur (layer chicken) merangkumi 75-80 peratus daripada kos pengeluaran. Justeru kenaikan harga makanan dari RM80 setiap beg kepada RM120 bagi setiap beg menyumbang kepada peningkatan kos pengeluaran telur ayam. Peningkatan kos menyebabkan margin keuntungan bagi setiap pengeluaran menipis dan seterusnya membebankan penternak.

Pandemik COVID-19 yang melanda dunia pada 2020 dan 2021 menjadi faktor yang turut memberi kesan kepada industri penternakan negara. Bagi mengekang penularan COVID-19 pada fasa permulaan wabak, negara telah melaksana beberapa kawalan pergerakan iaitu Perintah Kawalan Pergerakan (PKP), PKP fasa Bersyarat dan PKP fasa Pemulihan. Pelaksanaan siri PKP yang bukan sahaja dikenakan di Malaysia sebaliknya merangkumi seluruh dunia menyebabkan industri makanan terjejas termasuk pembekalan ayam penelur di mana pengimportan dan pengangkutan makanan ternakan ke ladang-ladang ternakan ayam di negara ini mengalami kekangan. Kesemua urusan pengimportan, penghantaran dan pemindahan makanan ternakan memerlukan kelulusan tertentu daripada pihak berkuasa. Dalam tempoh PKP juga, banyak kantin-kantin sekolah, asrama pekerja, kilang-kilang dan gudang-gudang yang menjadi sumber pemasaran telur terpaksa ditutup. Ekoran itu, kebanyakan syarikat penternakan ayam penelur terpaksa mengstruktur pelan pemeliharaan anak ayam, ayam dara (pullet) dan ayam penelur (layer). Pelan pengstrukturan turut melibatkan ladang ayam pembiak (breeder farm) yang membekalkan anak-anak ayam kepada penternak. Hal demikian bagi mengelak syarikat penternakan mengalami kerugian akibat pengeluaran melebihi permintaan.

Pandemik COVID-19 juga turut menjejaskan operasi perladangan ayam apabila banyak tenaga buruh terpaksa diberhentikan kerana permit kerja tidak disambung dan pekerja sukar sampai ke ladang kerana penguatkuasaan perintah kawalan pergerakan. Apabila keadaan kembali pulih dan sektor ekonomi dibuka semula; ladang-ladang yang kehilangan pekerja sukar untuk mendapatkan semula tenaga pekerja mereka.

Umum mengetahui, Ukraine dan Rusia merupakan pengeluar bijirin utama dunia terutama gandum dan barli. Perang antara kedua-dua negara berjiran yang bermula pada Februari 2022 dan berlanjutan sehingga kini turut memburukkan keadaan. Hasil gandum bijirin yang turut dieksport ke Malaysia terganggu dan memberi kesan kepada ketidakstabilan harga pasaran apabila harganya meningkat dari RM600 setan kepada RM1900 setan.

Di samping itu, wabak selesema unggas, avian influenza (AI) yang menyerang benua Eropah pada tahun lepas turut membantutkan penggantian ayam-ayam baka penelur. Wabak AI menyaksikan benua Eropah bergelut bagi melupuskan sebanyak 48 juta ekor unggas telah membantut proses penggantian ayam parent stock di negara ini dari grandparent stock yang kebanyakan bersumber dari negara-negara Eropah tersebut.

Menjadi bahan utama atau sampingan, hidangan makanan berasaskan telur boleh kelihatan di mana-mana. Sajian ini juga merentasi kepelbagaian kaum di Malaysia. Bagi masyarakat Melayu, setiap acara sudah semestinya menjadikan telur sebagai pelengkap sajian seperti majlis merisik, bertunang, perkahwinan, perayaan dan berkhatan. Malah telur menjadi sajian dalam pelbagai masakan bagi semua kaum bermula dari golongan bawahan sehingga golongan atasan. Oleh hal yang demikian, krisis ketiadaan telur sangat memberi kesan kepada seluruh masyarakat di negara ini.

Berbeza daripada ayam pedaging yang dipelihara bagi menghasilkan daging; ayam penelur pula dipelihara bagi tujuan mendapatkan telurnya. Ayam penelur boleh bertelur sepanjang tahun, dan bermula dari peringkat dara (pullet), akan mula bertelur pada minggu ke-18 sebanyak 5 peratus pengeluaran dan sehingga minggu ke-20 sebanyak 10 peratus. Pengeluaran telur mencapai paras kemuncak pada minggu ke-26 sehingga ke-30. Kemudian peratus pengeluaran akan menurun sedikit demi sedikit, namun kekal bertelur sehingga 72 hingga 78 minggu. Seekor ayam berupaya menghasilkan 260 sehingga 300 biji telur setahun.  Saiz dan warna telur pula berbeza-berbeza mengikut baka-baka tertentu. Baka yang kerap dipelihara di negara ini ialah Hisex Brown, Lohmann, Dekalb, Isa Brown, Golden Comet dan Babcock. Jerman, Belanda, Perancis dan United Kingdom menjadi pengeksport utama ayam parent stock ke negara ini.

Industri ayam penelur di negara ini bergerak seiring dengan industri ayam pedaging kerana merupakan komponen terbesar dalam pengeluaran sumber protein berasaskan haiwan kepada rakyat. Hal tersebut dibuktikan menerusi pada tahun 2001; pengeluaran telur menyumbang 114 peratus SSL manakala SSL bagi pengeluaran daging ayam sebanyak 118. Penternakan ayam penelur dan pedaging dikatakan bermula seawal tahun 1927 di mana baka ayam eksotik yang terdiri daripada baka Rhode Island Red dan Leghorn dibawa masuk ke negara ini. Sebahagian daripada baka-baka eksotik tersebut bergabung dengan baka ayam hutan tempatan secara kacukan dan mewujudkan baka ayam kampung tempatan. Pada waktu tersebut, ayam diternak secara kecil-kecilan oleh penduduk bagi menyara diri dan pendapatan tambahan. Sistem penternakan secara tradisional dan lepas bebas serta terdedah kepada pelbagai kejadian penyakit. Bagi menampung permintaan tempatan, telur dan ayam terpaksa diimport dari luar negara.

Selepas perang dunia kedua, penternakan ayam mula berkembang dari sudut kuantiti dan kualiti pengurusan. Sistem pengurusan ditumpukan secara sistematik terutama aspek penjagaan kesihatan dan pemberian vaksin sampar ayam diperkenalkan kepada penternak komersil dan semi komersil. Menerusi intervensi pihak berkuasa Veterinar, penternak kecil-kecilan diperkenalkan kaedah menternak secara sistematik daripada kaedah lepas bebas kepada sistem berkurung. Pada 1990-an, sistem perladangan berkonsepkan kaedah moden seperti teknologi automasi dan kawalan biosekuriti didapati semakin meningkat.

Pada 2020, bilangan ayam dan itik penelur yang diternak di seluruh negara berjumlah 69.6 juta ekor, menghasilkan pengeluaran telur sebanyak 13,257 juta biji dengan nilai Ex-Farm berjumlah RM5.2 bilion. Dengan SSL 114 peratus, sebanyak 12 peratus telur ayam dieksport ke beberapa buah negara termasuklah Singapura dan Hong Kong. Kemajuan industri ayam penelur menerusi pertambahan jumlah ayam yang diternak dan pengeluaran telur yang konsisten disumbang menerusi penglibatan beberapa buah syarikat besar. Antara peneraju industri penternakan ayam penelur di negara ini termasuklah Leong Hup Poultry Farm, Charoen Pokphand Holding, Pertanian Pertiwi dan Huat Lai Sdn. Bhd. Selain menyediakan perkhidmatan konsultasi pengurusan; syarikat berkenaan juga bertindak sebagai peneraju dalam pusingan rantaian penternakan ayam penelur dari aspek membekal anak-anak ayam, ubat-ubatan dan makanan ternakan kepada penternak.

Walaupun berdepan dengan pelbagai cabaran; seperti perubahan iklim dan saingan guna tanah dengan sektor perumahan dan perkilangan; industri ayam penelur dijangka terus memberi sumbangan utama sumber bekalan protein berasaskan haiwan kepada rakyat di negara ini. Beberapa pendekatan baharu seperti pemodenan pertanian, “smart farming”, pengurusan sistem rantaian pengeluaran yang cekap dan berdaya saing akan menjadi faktor penentu kelestarian industri berkenaan pada masa hadapan.


Institusi Pengajian Tinggi di Perlis Beri Peluang Ceburi Kerjaya Masa Depan yang Cerah

Untuk mendapatkan maklumat terkini, ikuti kami melalui Telegram

Pauh – Raja Muda Perlis, DYTM Tuanku Syed Faizuddin Putra Jamalullail menyeru pelajar agar terus melanjutkan pengajian ke peringkat yang lebih tinggi, khususnya di Institusi Pengajian Tinggi (IPT) di Perlis sebagai pilihan utama.

Titah baginda, kredibiliti alumni di IPT Perlis banyak membukti pencapaian mereka yang cemerlang sebagai mahasiswa. Maka itu, wajarlah untuk dijadikan sebagai inspirasi kepada pelajar lain, selain daripada meningkatkan semangat pelajar dan seterusnya dapat membantu membangunkan kapasiti IPT masing-masing dengan menarik lebih ramai penuntut ke negeri ini.

Pengalaman yang diperoleh sepanjang belajar di Perlis dapat dijadikan sebagai panduan kepada bakal pelajar dan menjadi bukti yang paling sahih kepada mereka untuk memilih negeri ini, terutamanya dalam memilih bidang yang bertepatan bagi menceburi bidang kerjaya pada masa akan datang.

Hal ini dapat memperkasa lagi peratusan kemasukan pelajar sama ada di peringkat nasional mahupun antarabangsa, berdasarkan bantuan promosi daripada alumni itu sendiri.

Sebagai rekod, antara IPT yang terdapat di Perlis ketika ini ialah Universiti Malaysia Perlis, Universiti Teknologi MARA Cawangan Perlis, Institut Pendidikan Guru Perlis, Kolej Universiti Islam Perlis, Politeknik Tuanku Syed Sirajuddin dan terbaharu Universiti Muhammadiyah Malaysia yang akan mula beroperasi tidak lama lagi.

Demikianlah titah Raja Muda Perlis selepas berkenan berangkat menyampaikan agihan zakat Majlis Agama Islam dan Adat Istiadat Melayu Perlis (MAIPs) sempena program kayuhan MAIPs Peduli di sekitar Pauh baru-baru ini.

Antara rumah asnaf yang disantuni dan diserahkan sumbangan MAIPs oleh Raja Muda Perlis, termasuklah Hussin Bakar 79 tahun, Halimah Teh 88 tahun dan Don Kasa 96 tahun.


Peningkatan Populasi Transgender di Malaysia

Malaysia merupakan sebuah negara yang sedang pesat menuju ke arah kemodenan dari semasa ke semasa. Malaysia juga sebuah negara yang mempunyai pelbagai etnik, agama dan bangsa. Pada era globalisasi kini, peningkatan populasi transgender dalam negara sangat membimbangkan masyarakat. Transgender merujuk individu yang mungkin bertindak, berfikir, mempunyai perasaan atau keterampilan yang berbeza daripada jantina lahir atau biologi mereka. Golongan transgender yang semakin meningkat dan giat menjalankan kegiatan atau amalan songsang dan perlakuan yang bertentangan dengan jantina, terutamanya di lorong-lorong gelap dan sunyi.

Kebanyakan daripada mereka mengakui tentang amalan songsang dan menonjolkan lagi orientasi seksual dan identiti diri tanpa rasa malu. Sebagai contoh, kemunculan usahawan terkenal yang semakin aktif menonjolkan diri mereka di media sosial tanpa ada rasa malu malah berasa bangga dengan perilaku diri mereka. Walaupun kegiatan mereka tidak diterima oleh kebanyakan masyarakat, tetapi masih ada segelintir pihak yang memberikan sokongan dek telatah mereka yang menghiburkan.

Menurut laporan sebuah akhbar arus perdana, (2018), JAKIM telah mendedahkan populasi transgender dengan merekodkan peningkatan kepada 30 000 orang individu pada tahun tersebut berbanding dengan pada tahun 1988, iaitu sebanyak 10 000 orang individu. Peningkatan populasi ini menambahkan kebimbangan pelbagai pihak dan sudah pastinya akan memberikan impak yang negatif terutamanya kepada generasi yang akan datang. Malaysia merupakan sebuah negara yang berpegang teguh kepada agama Islam sebagai agama Persekutuan. Setelah isu lesbian, gay, biseksual dan transgender (LGBT) dibangkitkan, Malaysia telah mengambil langkah efektif dalam mengendalikan isu yang berkaitan dengan LGBT khususnya transgender. Pada masa yang sama, pelbagai pihak telah tampil untuk mengetengahkan isu ini sebagai suatu perkara yang perlu diambil peduli. Hal ini dikatakan demikian kerana perilaku mereka sememangnya salah dari segi norma masyarakat mahupun dari sudut agama. Namun begitu, perkara ini tidak diterima dan dipandang serong oleh sesetengah masyarakat termasuklah daripada golongan itu sendiri. Populasi transgender kebanyakannya terdiri daripada golongan muda kerana mereka mempunyai akses lebih luas kepada Internet dan media sosial.

Antara faktor atau punca berlakunya peningkatan populasi transgender ialah pengaruh rakan sebaya. Faktor mudah terpengaruh dengan rakan sebaya dan keadaan sekeliling mendedahkan individu itu kepada golongan transgender. Segelintir daripada golongan ini telah terdedah dari segi gaya hidup, perbuatan dan amalan sejak kecil sehingga ke alam dewasa sama ada secara sengaja ataupun tidak sengaja. Segelintir kanak-kanak terdedah dengan gaya hidup sedemikian kerana mereka sudah terbiasa dengan kehidupan orang sekeliling yang melakukan kegiatan songsang tersebut. Pendedahan yang diterima daripada golongan transgender menyebabkan mereka ingin mencuba untuk melakukan perbuatan songsang yang melibatkan jantina yang sama. Rakan sebaya juga bermaksud kumpulan yang boleh mempengaruhi secara langsung atau tidak langsung dalam kalangan rakan sebaya yang lain. Rakan sebaya sangat berpengaruh dalam melakukan aktiviti harian secara berkumpulan. Hal ini dikatakan demikian kerana mereka lebih cenderung untuk mempengaruhi kepercayaan, nilai dan tingkah laku seseorang, sehingga menyebabkan individu itu akan terjebak dengan kegiatan songsang yang dilakukan oleh rakan-rakan yang lazimnya sudah terbiasa dengan kegiatan songsang. Seseorang itu mungkin digalakkan mengikut rakan sebaya mereka dengan mengubah sikap, nilai atau tingkah laku mereka untuk menyesuaikan diri dengan mereka yang berpengaruh.

Faktor didikan ibu bapa juga sangat penting kerana terdapat ibu bapa terlalu sibuk dengan dunia pekerjaan sehingga alpa untuk meluangkan masa bersama-sama anak-anak. Kesibukan ibu bapa menyebabkan anak-anak tidak mendapat didikan yang sewajarnya. Sebagai contoh, golongan remaja mudah terpengaruh dengan sesuatu yang ada di sekeliling mereka. Media sosial yang begitu mudah untuk diakses dengan hujung jari sahaja mempengaruhi minda mereka untuk melihat perkara yang terpapar di media sosial. Ibu bapa sewajarnya menitikberatkan didikan yang sepatutnya diberikan kepada anak-anak sejak mereka kecil lagi.

Dalam hal ini, ibu bapa perlu lebih meluangkan masa bersama anak-anak. Kebanyakan ibu bapa sering sibuk dengan urusan mereka sehingga anak-anak merasa terpinggir sehingga mereka mengambil tindakan di luar jangkaan. Hal ini perlu diambil peduli bagi mengelak anak-anak terjerumus ke jalan yang boleh merosakkan mereka. Didikan yang sempurna daripada pelbagai aspek mampu membentuk tingkah laku yang positif dalam diri anak-anak. Hal ini turut disokong oleh kajian yang dilakukan Mohamad Ramzi et al. (2020) yang menyatakan bahawa terdapat banyak punca atau faktor yang membawa kepada perlakuan (LGBT), iaitu faktor ibu bapa, rakan sebaya, media massa teknologi dan masyarakat sekeliling

Malaysia dilaporkan berada dalam senarai 72 buah negara yang mempunyai jenayah homoseksualiti. Hal ini demikian bermakna negara perlu berwaspada dan cakna akan isu ini. Peningkatan golongan ini bukan sahaja menimbulkan isu kepada masyarakat, malah turut menimbulkan masalah kepada negara. Personaliti semula jadi juga boleh menjadi faktor yang mempengaruhi kepada peningkatan transgender. Personaliti berkaitan rapat dengan perlakuan tingkah laku individu kerana personaliti akan menentukan siapa diri kita dan cara kita bergaul dengan orang sekeliling. Kebanyakan golongan lesbian, gay, biseksual dan transgender (LGBT) menyatakan bahawa kegiatan mereka bermula sejak berada di sekolah berasrama, terutamanya bagi remaja lelaki yang berusia 15 tahun dan ke atas kerana belum matang dan tidak dapat membezakan jenis sentuhan terhadap mereka. Sebahagian masyarakat bersikap tidak ambil tahu dan menerima keadaan transgender, namun tidak menyokong kegiatan tersebut secara terbuka. Namun begitu, golongan transgender ini dianggap bertentangan dengan agama Islam dan identiti serta ekspresi gender mereka tidak diiktiraf di sesetengah negara. Mereka yang terlibat dengan golongan ini jelas menunjukkan perlakuan gaya hidup songsang sebagai gaya dan corak mereka sendiri.

Selain itu, peningkatan populasi transgender ini juga disebabkan oleh kurangnya penghayatan agama dalam diri. Mantan Pengarah Jabatan Agama Islam Selangor (JAIS), Dato’ Haris Kasim menyatakan bahawa walaupun pendidikan agama diberikan sejak kecil, namun kecenderungan ke arah golongan transgender tetap berlaku jika tidak mengamalkan kehidupan beragama. Hal ini demikian terjadi menyebabkan mereka mudah terjerumus kerana tidak dapat membezakan perkara baik atau tidak baik. Merujuk statistik yang dinyatakan oleh Penolong Pengarah Kanan Cawangan Sosial, Bahagian Pembangunan Keluarga, Sosial dan Komuniti Jakim, Dr. Mohd Izwan Mohd Yusof, dalam tempoh 20 tahun, jumlah golongan transgender menunjukkan peningkatan sebanyak 200 peratus, iaitu sebanyak 30 000 orang pada tahun 1988 dan kebanyakan daripada golongan ini bekerja sebagai pekerja seks. Menurut beliau lagi, peningkatan itu boleh terjadi disebabkan oleh pelbagai faktor, mungkin salah satu aspeknya melibatkan media sosial yang ada pada hari ini. Golongan muda mempunyai akses lebih banyak terhadap Internet dan media sosial.

Peningkatan populasi transgender yang kian rancak mengikut peredaran zaman moden ini memerlukan kerjasama semua pihak bagi mengatasinya. Ibu bapa sewajarnya meningkatkan lagi kemahiran keibubapaan bagi mencegah gejala seksual, pengaruh rakan sebaya, waima menyekat maklumat yang tidak sahih. Sesetengah ibu bapa terlalu yakin dan mempercayai anak-anak sehingga mereka tidak sedar akan tingkah laku yang dilakukan oleh anak-anak mereka.Pihak kerajaan juga perlu mengambil langkah efektif seperti menyekat penularan rakaman video, drama atau iklan yang mengandungi unsur-unsur negatif kerana anak-anak terutamanya dalam kalangan remaja sangat mudah terpengaruh dan mengikuti perkara atau kegiatan yang dilihat dalam sosial media. Tidak lupa juga tanggungjawab sebagai masyarakat yang sepatutnya tidak menyokong pihak yang melibatkan golongan transgender. Dapatan kajian “Integrated Bio-BehavioralbSurveilance” (IBBS) antara tahun 2012 dan 2014 membuktikan kadar jangkitan penyakit dalam kalangan populasi transgender meningkat daripada 4.8 peratus pada tahun 2012 kepada 5.6 peratus pada tahun 2014.

Oleh hal yang demikian, ibu bapa sebagai orang yang paling dekat dan rapat dengan anak-anak di rumah perlu memainkan peranan yang penting dengan memantau setiap tingkah laku serta pergerakan anak-anak mereka selain memberikan perhatian yang sepenuhnya supaya anak-anak tidak merasa kurang kasih sayang sehingga boleh terjebak dalam kancah yang tidak sihat. Kurangnya kasih sayang daripada keluarga terutamanya ibu bapa akan menyebabkan anak-anak merasa tersisih dan mereka akan cuba mencari perhatian dengan melakukan sesuatu yang di luar jangkaan ibu bapa. Sekiranya mereka terlibat dengan kegiatan negatif ini, mereka seharusnya diberi pengajaran atau tindakan supaya lebih bijak menilai mana yang baik mahupun buruk. Sekiranya masalah ini tidak dibendung sejak dari awal lagi, isu ini bukan sahaja mendatangkan kesan negatif kepada generasi akan datang, malah masyarakat dan negara turut menerima tempiasnya. Kestabilan negara bermula daripada kemakmuran masyarakat yang harmoni dan tidak terlibat dengan perkara yang akan mendatangkan keburukan.


Isu Sekolah Daif: KPM Sambut Baik Hasrat PM

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) merujuk laporan media berhubung dengan kenyataan oleh Perdana Menteri (PM), YAB Dato’ Seri Anwar Ibrahim mengenai keseriusan kerajaan dalam menangani isu sekolah daif.

Oleh itu, KPM mengucapkan setinggi-tinggi penghargaan kepada Perdana Menteri atas keprihatinan beliau dalam isu tersebut. Dalam tujuh aspirasi KPM sebelum ini, agenda yang berkaitan dengan pembangunan sekolah daif ini telah diberikan perhatian, maka pengumuman Perdana Menteri tersebut adalah selaras dengan hasrat KPM untuk mengutamakan isu ini di seluruh negara.

KPM juga telah mengenal pasti bangunan-bangunan daif melalui analisis skor gred impak untuk keutamaan pelaksanaan projek ini. Berdasarkan pada skor tersebut, KPM memberikan keutamaan untuk melaksanakan projek penggantian kepada blok bangunan di sekolah yang berada pada skala 6 dan skala 7.

Sehingga 31 Januari 2023 lalu, sebanyak 830 buah sekolah mempunyai blok bangunan yang berada pada skala 6 dan skala 7 yang memerlukan penggantian atau pembangunan semula. Bilangan bangunan daif ini adalah dinamik selaras dengan penyelesaian pelaksanaan pembangunan semula dan penerimaan untuk mengesyorkan tahap keselamatan bangunan oleh agensi teknikal. Projek yang diangkat untuk kelulusan pelaksanaan tersebut terdiri daripada senarai sekolah yang mempunyai bangunan daif pada skala 6 dan skala 7. KPM juga sentiasa komited dalam menyediakan infrastruktur pendidikan yang selamat dan kondusif untuk kegunaan murid serta warga sekolah di seluruh negara.


MAIPs dan Pertubuhan Amal Insan Prihatin Perlis Memulakan Misi Bantuan Banjir

Arau – Sukarelawan dari Pertubuhan Amal Insan Prihatin Perlis dengan kerjasama Majlis Agama Islam dan Adat Istiadat Melayu Perlis (MAIPs) telah memulakan misi bantuan bencana banjir di Johor baru-baru ini.

Bermula semalam hingga 15 Februari, sebanyak 20 orang sukarelawan Negeri Perlis turut pandang memberikan bantuan di daerah Segamat dan Batu Pahat. Misi bantuan ini diketuai oleh Pengerusi Pertubuhan Amal Insan Prihatin Perlis, Reswan Ramli.

Menurut Ketua Pegawai Eksekutif MAIPs, Haji Mohd Nazim Mohd Noor, barangan bantuan dibawa dari Perlis dengan menggunakan sebuah lori, enam buah kenderaan pacuan empat roda dan sebuah van.

“Antara barangan yang disumbangkan termasuklah 1200 barang yang terdiri daripada 300 unit selimut tebal, 300 selimut, 300 helai kain pelekat, 300 helai kain batik dan air mineral,“ kata beliau.

Mengulas lanjut, misi tersebut merupakan anjuran bersama antara Pertubuhan Amal Insan Prihatin Perlis, MAIPs dengan kerjasama beberapa pihak penyumbang yang lain.

Terdahulu, dalam program berasingan di Masjid Al-Muttaqin Padang Besar Kurong Anai baru-baru ini, MAIPs menyerahkan agihan zakat kepada 70 penerima dari Kariah Padang Besar Kurong Anai dan 70 orang lagi penerima dari Kariah Bohor Mentalon yang masing-masing menerima sumbangan RM700 setiap seorang. Penyampaian disempurnakan oleh Raja Muda Perlis Tuanku Syed Faizuddin Putra Jamalullail.


Akronim dan Singkatan

Apakah perbezaan antara akronim dengan singkatan?

Sebagai contohnya, bagaimanakah kita hendak menyebut SOP (sebut ikut huruf S.O.P) atau sebut ikut bunyi SOP (seperti “sup” seperti sup ekor atau sup ayam)?

Daripada:
Abdul Rahim Abdul Razak,
Alor Gajah.


Isu Pembinaan Semula Kantin

Pahang – Kementerian Pendidikan Malaysia (KPM) merujuk laporan sebuah akhbar arus perdana pada 10 Februari 2023 berhubung dengan isu kerosakan kantin di Sekolah Kebangsaan Kampung Awah, Maran, Pahang sehingga menyebabkan 230 orang murid terpaksa makan di pelbagai tempat.

Dalam usaha menangani situasi tersebut, KPM sentiasa cakna dan prihatin terhadap isu yang melibatkan soal kebajikan dan keselamatan murid. Maklumat mendapati projek tersebut berada dalam senarai 74 projek daif yang diperakukan oleh KPM untuk Rancangan Boleh Pinda ke-3 atau Rolling Plan ke-3 (RP3) tahun 2023 dan kelulusan projek tertakluk pada pembentangan Belanjawan 2023 pada 24 Februari 2023 kelak.

Proses tersebut melibatkan skop untuk merobohkan bangunan daif sedia ada dan membina semula bangunan baharu termasuklah kantin dan kemudahan lain mengikut piawaian dan mesra golongan orang kurang upaya (OKU), perolehan peralatan dan kelengkapan baharu serta menambah baik kemudahan infrastruktur sedia ada.

Walau bagaimanapun, sementara menunggu pembinaan semula kemudahan tersebut, pihak sekolah sejak awal lagi telah meletakkan pita larangan memasuki kawasan tersebut atas faktor keselamatan berikutan telah diisytiharkan tidak selamat oleh pihak Jabatan Kerja Raya (JKR). Selain itu, pihak sekolah juga telah menyediakan khemah khas untuk digunakan oleh murid dan guru semasa waktu rehat. KPM memaklumkan bahawa pihaknya sentiasa komited untuk memastikan sekolah berada dalam keadaan baik, selamat dan kondusif untuk keselesaan semua murid dan guru.


Dampak Positif dan Negatif Trend Kahwin Muda

Untuk mendapatkan maklumat terkini, ikuti kami melalui Telegram

Perkahwinan pada usia muda dikatakan sudah menjadi kebiasaan dalam kalangan masyarakat pada masa ini. Jika diteliti, trend kahwin muda semakin bertambah, iaitu melibatkan golongan bawah umur atau 18 tahun ke bawah. Di Malaysia, angka perkahwinan pada usia muda lebih tinggi berbanding dengan negara lain. Sesetengah pihak menganggap bahawa berkahwin pada usia muda merupakan perkara biasa dan ada juga yang mengatakan bahawa kahwin muda bukan perkara yang boleh diambil mudah kerana risiko berkahwin pada usia muda sangat besar. Pada usia mereka yang masih muda dan belum matang, pelbagai perkara perlu dipertimbangkan terlebih dahulu sebelum melayari bahtera perkahwinan yang penuh dengan dugaan dan cabaran. Walau bagaimanapun, sebagai manusia kita tidak boleh menolak takdir sekiranya jodoh seseorang itu lebih awal daripada yang dijangkakan kerana jodoh, ajal dan maut telah ditetapkan oleh Allah SWT.

Persoalannya, apakah faktor yang menyebabkan hal ini berlaku? Ada yang mengatakan bahawa kahwin muda mungkin disebabkan oleh keterlanjuran. Hal ini dikatakan demikian kerana, golongan remaja kini sering terlibat dengan gejala sosial yang melampau, iaitu pergaulan bebas antara lelaki dengan perempuan. Secara tidak langsung, pergaulan bebas menyebabkan mereka terlanjur dan melakukan maksiat sehingga timbul perkara yang tidak diingini. Oleh hal yang demikian, mereka digalakkan untuk berkahwin agar maruah keluarga terpelihara dan perlu bertanggungjawab atas keterlanjuran yang berlaku. Selain itu, trend kahwin muda juga mungkin disebabkan oleh desakan keluarga kerana terdapat segelintir keluarga yang amat mengutamakan darjat dan keturunan. Perkara ini mungkin berlaku disebabkan oleh keturunan keluarga yang juga berkahwin pada usia muda dan mereka bimbang sekiranya anak-anak mereka tidak memperoleh jodoh yang sesuai tepat pada waktunya. Maka, semakin bertambahlah golongan yang berkahwin muda atas faktor-faktor yang tidak dapat dielakkan.

Setiap perkahwinan yang dibina semestinya mengharapkan kebahagiaan kerana itulah tujuan sesebuah perkahwinan. Namun begitu, tidak semua perkahwinan akan berjalan seperti yang diimpi-impikan kerana setiap perkahwinan terdapat ujian yang perlu ditempuh. Sememangnya, agama Islam bukan sahaja tidak pernah melarang seseorang itu untuk berkahwin pada usia yang muda, malah turut menggalakkan usaha ke arah perkahwinan agar kita tidak terjerumus ke lembah kemaksiatan. Namun begitu, tidak semua golongan masyarakat yang mampu mengawal perkahwinan pada usia yang muda. Hal ini dikatakan demikian kerana, tanggungjawab sebagai pasangan suami isteri dalam sesebuah perkahwinan itu sangat besar. Usia yang terlalu muda mungkin tidak mampu untuk mengatasi dugaan perkahwinan yang mencabar kerana didapati banyak pasangan muda yang bercerai selepas mendirikan perkahwinan mereka dalam tempoh beberapa bulan. Buktinya, kes perceraian dalam kalangan pasangan muda mencatatkan rekod yang tinggi di negara ini. Hal ini menunjukkan bahawa usia muda bukanlah usia yang matang untuk berkahwin kerana dalam tempoh tersebut, mereka belum benar-benar bersedia dari segi mental dan fizikal.

Peningkatan kes penceraian juga kian menjadi-jadi dari tahun ke tahun. Hal ini menunjukkan bahawa tidak semua pasangan muda mampu mengatasi dugaan dan cabaran perkahwinan pada usia muda. Tidak dapat dinafikan bahawa setiap perkahwinan itu, sama ada yang berkahwin pada usia muda atau matang pastinya berhadapan dengan dugaan yang perlu dihadapi oleh pasangan masing-masing sepanjang perkahwinan. Namun begitu, perbezaannya adalah melibatkan cara seseorang itu mengawal perkahwinan mereka agar terus kekal bahagia. Sebagai contoh, segelintir pasangan yang berkahwin pada usia muda mungkin kurang mampu untuk mengawal perkahwinan mereka dengan baik. Walau bagaimanapun, terdapat segelintir individu yang berkahwin pada usia yang muda kerana ilmu pengetahuannya tentang kehidupan, agama dan sebagainya sangat tinggi. Oleh sebab itu, walaupun perkahwinan pada usia yang muda mempunyai risiko, tetapi pada masa yang sama turut mempunyai kebaikannya yang tersendiri dalam aspek tertentu.

Persoalannya, apakah risiko yang terpaksa ditempuh apabila berkahwin pada usia muda? Antara risiko berkahwin pada usia yang muda termasuklah kedudukan kewangan yang belum mantap sehingga menyebabkan rumah tangga tidak bahagia dan sering menghadapi masalah. Oleh hal yang demikian, pasangan muda yang berkahwin tersebut tertekan dengan masalah kewangan yang dihadapi dan ada dalam kalangan mereka yang memilih untuk bercerai selepas tidak mampu mengawal keadaan. Tambahan pula, perkahwinan pada usia muda akan menyebabkan pandangan negatif dalam kalangan masyarakat. Terdapat segelintir masyarakat yang gemar mengambil tahu hal orang lain dan memandang rendah terhadap pasangan yang kahwin muda. Mereka juga beranggapan bahawa semua pasangan yang berkahwin muda disebabkan oleh keterlanjuran dan kemungkinan mengandung anak luar nikah. Kesannya, pasangan muda ini akan menghadapi tekanan perkahwinan akibat buah mulut negatif segelintir masyarakat.

Tidak dapat dinafikan juga bahawa perkahwinan pada usia muda merupakan suatu langkah yang baik dalam sesebuah institusi kekeluargaan jika kena pada tempatnya.  Antara kebaikannya termasuklah dapat mengelakkan diri daripada terjerumus ke lembah kemaksiatan. Kahwin muda juga dapat mendidik seseorang itu untuk menjadi lebih matang dalam menguruskan kehidupan mereka. Perkahwinan juga mengajar seseorang itu untuk menjadi manusia yang lebih bijak dalam membuat keputusan dan sabar dalam menghadapi ujian kerana tidak semua orang mampu menghadapi cabaran dalam perkahwinan pada usia yang muda. Perkara ini juga dilihat boleh mendatangkan manfaat kepada pasangan tersebut.

Sebagai pasangan yang berkahwin pada usia yang muda, pelbagai perkara perlu dititikberatkan dalam rumah tangga agar perkahwinan tetap kekal bahagia. Walau bagaimanapun, setiap perkahwinan pasti ada turun naiknya. Oleh sebab itu, persediaan mental dan fizikal sangat penting sebelum berkahwin agar setiap pasangan dapat menjalani proses perkahwinan dengan  sebaik-baiknya. Sebelum mengikat janji, setiap pasangan perlu mempelajari ilmu perkahwinan agar mereka arif tentang kaedah dan persediaan untuk menguruskan rumah tangga selepas berkahwin.

Setiap pasangan perlu mengambil berat terhadap pasangan masing-masing, sama ada melibatkan aspek kelemahan atau kelebihannya kerana betapa pentingnya mengenali karekter dan sikap pasangan masing-masing selepas berlangsungnya perkahwinan. Usia yang muda bukan penghalang untuk seseorang itu membina kerukunan rumah tangga yang bahagia. Hal ini juga mampu mendidik mereka agar menjadi insan yang lebih baik pada masa hadapan. Walau bagaimanapun, perkahwinan pada usia muda tetap mempunyai kebaikan dan risikonya yang tersendiri. Maka itu, setiap pasangan muda perlu mengambil kira semua perspektif dari pelbagai sudut sebelum membuat keputusan untuk melayari bahtera perkahwinan yang mungkin tidak menjanjikan kebahagiaan sepenuhnya kerana ada “harga“ yang perlu dibayar.


Amanat Pengerusi Lembaga Pengelola DBP: Selami Nilai Madani

Kuala Lumpur – Sebagai institusi yang berperanan besar dalam usaha memartabatkan bahasa, sastera dan ilmu, warga Dewan Bahasa dan Pustaka (DBP) diseru agar menyelami nilai madani dengan melaksanakan komitmen kerja seperti yang termaktub dalam Ikrar Perkhidmatan Awam, sekali gus menekuni konsep Membangun Malaysia Madani yang diperkenalkan oleh Perdana Menteri, YAB Dato’ Seri Anwar Ibrahim pada 19 Januari 2023.

‘Membangun Malaysia Madani’ bukanlah satu lembaran baharu, namun merupakan visi dan kerangka besar dasar Kerajaan Perpaduan sebagai ikhtiar untuk memetakan semula strategi melalui empat teras, iaitu membina semula ekonomi; menjamin kesejahteraan insan; reformasi institusi demokrasi dan perundangan; dan mewujudkan pentadbiran beramanah.

Maka itu, apabila YAB Perdana Menteri membuat pengumuman dalam sidang media pertamanya, perkataan yang disampaikan oleh beliau selaras dengan dasar negara, apabila beliau menegaskan bahawa peri pentingnya pancang-pancang kenegaraan yang telah dimaktubkan dalam Perlembagaan Persekutuan itu dipertahankan dan tidak dirobek dan tidak diganggu-gugat dengan semangat yang bertentangan dengan pancang itu.

Perkara yang paling penting ialah soal kedudukan agama Islam, sistem pemerintahan beraja dan kedudukan bahasa Melayu, yakni yang menjadi asas acuan kepada pembentukan makna penyatuan diri Melayu dan bangsa lain di negara ini.

Demikian antara petikan ucapan Pengerusi Lembaga Pengelola DBP, YBhg. Profesor Datuk Seri Dr. Awang Sariyan dalam Majlis Amanat Pengerusi Lembaga Pengelola yang berlangsung pada pagi tadi di Balai Tun Syed Nasir, Wisma DBP.

Menurut beliau, seiring dengan Pelan Strategik DBP 2021–2025, DBP komited mengadakan pelbagai program ilmu sebagai sokongan padu kepada gagasan kerajaan untuk mengangkat bahasa Melayu menjadi bahasa yang lebih ampuh sebagai wasilah tamadun negara dan pada masa yang sama melonjakkannya sebagai bahasa ekonomi. Hal ini demikian kerana kedudukan bahasa Melayu pada hakikatnya sudah melebihi dua alaf dan sebagai rakyat Malaysia semua pihak perlu menggemilangkannya semula. Jelas beliau lagi:

Tumpuan DBP adalah untuk memastikan bahasa Melayu terus berperanan sebagai bahasa negara dalam konteks bahasa rasmi, bahasa kebangsaan dan bahasa tamadun tinggi.

Sementara itu, YBhg. Profesor Datuk Seri Dr. Awang Sariyan turut memberikan penekanan terhadap usaha memacu pertumbuhan bidang ekonomi, teknologi dan digital. Dalam usaha ini beliau mengingatkan staf DBP agar tidak mengabaikan nilai kemanusiaan kerana perkara tersebut akan menjadikan seseorang itu mula mengalah dan mudah berkompromi dengan penyelewengan mahupun penindasan.

Oleh hal yang demikian, beliau menyarankan staf DBP agar terus berusaha menjadi nadi penggerak dan tulang belakang negara dalam memacu fungsi pentadbiran masing-masing.

Menerusi amanatnya, Pengerusi Lembaga Pengelola DBP amat berharap agar staf DBP menekuni nilai madani yang begitu luas makna dan konsepnya, seterusnya mengoptimumkan fungsi jentera kerajaan serta bertanggungjawab dalam melaksanakan dasar yang berkaitan dengan fungsi tugasnya.


KPM Menjunjung Kasih Titah Diraja YDPA

Untuk mendapatkan maklumat terkini, ikuti kami melalui Telegram

Kuala Lumpur – Kementerian Pendidikan Malaysia (KPM) merafakkan sembah menjunjung kasih atas Titah Kebawah Duli Yang Maha Mulia (KDYMM) Seri Paduka Baginda Yang di-Pertuan Agong (YDPA) XVI Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah sempena pembukaan penggal kedua, Parlimen ke-15 pada 13 Februari 2023 yang turut menyentuh beberapa perkara yang melibatkan bidang pendidikan

Seiring dengan keperluan kini dan masa hadapan pendidikan, KPM akan menerajui Dasar Pendidikan Digital (DPD) bagi menyambut agenda pendidikan digital negara. KPM juga komited untuk memastikan prasarana dan infrastruktur institusi pendidikan di bawah KPM sentiasa berada dalam keadaan selamat dan kondusif melalui projek menaik taraf atau penggantian blok bangunan sekolah daif.

Dalam bidang pendidikan dan latihan teknikal vokasional (TVET), KPM akan terus memperkasakan aspek tersebut bagi melahirkan graduan TVET yang memenuhi keperluan industri dan negara menerusi pendekatan usaha sama antara pihak awam dan swasta. Dalam usaha meningkatkan lagi tahap keselamatan dan kesejahteraan murid di sekolah, KPM juga telah memperkasakan penggunaan Modul Intervensi Jenayah Seksual Kanak-kanak di Sekolah (IHSAN), selain membuat penelitian dan semakan yang berkaitan dengan peraturan-peraturan disiplin murid agar lebih komprehensif.

Dalam hal ini, KPM berikrar akan terus berusaha untuk memastikan seruan KDYMM Seri Paduka Baginda Yang di-Pertuan Agong dilaksanakan demi kebaikan dan kesejahteraan rakyat Malaysia khususnya dalam bidang pendidikan.


Guru Diberi Pilihan dalam Mengisi Laporan Pentaksiran Bilik Darjah

Putrajaya – Hasil pemantauan prestasi capaian dan tindakan pemulihan terhadap Sistem Pengurusan Pentaksiran Bersepadu (SPPB), Kementerian Pendidikan Malaysia (KPM) memberikan autonomi kepada guru untuk memilih cara pengisian pentaksiran bilik darjah (PBD) murid bagi sesi akademik tahun 2022/2023.

Menurut KPM dalam kenyataan media pada pagi ini, guru diberi pilihan sama ada untuk merekod dan melaporkan tahap penguasaan PBD secara luar talian atau secara hibrid.

“Templat baharu untuk pengisian PBD bagi pelaporan ujian akhir sesi akademik tahun 2022/2023 secara luar talian akan disediakan sebagai alternatif.”

Jelas beliau mengulas lanjut berkaitan dengan isu gangguan capaian terhadap sistem SPPB yang berlaku baru-baru ini.

Meskipun begitu, KPM terus komited mencari alternatif terbaik bagi mengurangkan beban tugas guru dalam memastikan kebajikan guru terpelihara.


Festival Semarak Ilmu 2023: Mengiktiraf Pelajar sebagai Duta Madani

Sentul – Festival Semarak Ilmu 2023 yang dianjurkan oleh Pejabat Pendidikan Daerah (PPD) Sentul, Kuala Lumpur telah berlangsung di HGH Convention Centre Sentul, Kuala Lumpur pada hari ini dengan upacara perasmiannya disempurnakan oleh Menteri Pendidikan Malaysia, YB Puan Fadhlina Sidek.

Festival ini melibatkan penyertaan murid yang ramai menerusi pameran Kefahaman Melalui Reka Bentuk Transformasi Sekolah 2025 (KMR TS25) dan disiplin Sains, Teknologi, Kejuruteraan dan Matematik (STEM). Antara aktiviti yang berlangsung pada hari ini termasuklah persembahan daripada johan bercerita, koir, bicara berirama, deklamasi sajak dan gamelan.

Mengulas kepada pihak media, YB Puan Fadhlina Sidek menyatakan bahawa beliau sangat teruja apabila melihat potensi anak-anak melalui persembahan bakat dan karya mereka yang luar biasa. Selain itu, beliau juga menegaskan bahawa perpaduan merupakan elemen penting dalam pendidikan dan ekspresi madani.

YB Puan Fadhlina Sidek dalam ucapannya berkata bahawa:

Untuk itu, saya isytiharkan semua anak-anak kita pada hari ini ialah duta madani yang akan menerajui pendidikan madani selepas ini.

Menurut beliau, apa-apa yang dipersembahkan dan dikongsikan oleh anak-anak pada hari ini merupakan satu mandat yang cukup besar dalam konteks meraikan kepelbagaian dalam bingkai kesatuan. YB Puan Fadhlina Sidek turut menjelaskan bahawa Kementerian Pendidikan Malaysia (KPM) bersedia untuk menjadi suara guru dan ibu bapa bagi memastikan potensi anak-anak dapat diteruskan.

Semasa sidang media berlangsung, YB Fadhlina Sidek menyatakan bahawa duta-duta madani ini akan diundang dari semasa ke semasa dengan tujuan memperkenalkan mereka pada pelajar-pelajar dari negeri lain berkaitan dengan potensi dan kaedah untuk menjadi duta madani pada peringkat sekolah.

Sebagai rekod, Festival Semarak Ilmu ini merupakan festival buat julung-julung kalinya yang dianjurkan oleh pihak PPD Sentul, Kuala Lumpur. Festival ini juga menerima pujian kerana disifatkan sebagai antara festival yang menarik perhatian pelbagai pihak dengan dijayakan oleh semua sekolah di daerah Sentul, Majlis Pengetua Sekolah Malaysia (MPSM), Majlis Bahasa Cina Malaysia, Persatuan Permuafakatan Ibu Bapa Prihatin, Sentul dan Guru Pewaris Negara, Sentul.

Antara tetamu kehormat yang hadir pada perasmian Festival Semarak Ilmu tersebut ialah YBrs. Puan Radzita Radzi, Timbalan Pengarah Sektor Perancangan dan Pengoperasian Pendidikan, Bahagian Pengurusan Sekolah Harian, KPM, YBrs. Puan Zainon Harun, Pegawai Pendidikan Daerah, PPD Sentul, Merangkap Pengerusi Pengelola Festival Semarak Ilmu, YBrs. Puan Norhayati Ab Wahab, Pengarah Pendidikan, Jabatan Wilayah Persekutuan, dan YBhg. Datuk Eddie Heng Hong Chai, Pengerusi HCH Convention Centre, Merangkap Pengerusi Majlis Bahasa Cina Malaysia.


Menyemai Amalan Pemakanan Sihat dalam Kalangan Guru dan Pelajar

Untuk mendapatkan maklumat terkini, ikuti kami melalui Telegram

Kuala Lumpur – Majlis Penyampaian Anugerah Program Amalan Pemakanan Sihat Bersama Gardenia telah disempurnakan oleh YBrs. Encik Zainudin Mohamad, Timbalan Pengarah Pendidikan (Sektor Pembangunan Pelajar) Jabatan Pendidikan Negeri Wilayah Persekutuan Kuala Lumpur di Aloft Hotel pada hari ini.

YBrs. Encik Zainudin Mohamad dalam ucapannya berkata:

Program Pemakanan Sihat Gardenia ini merupakan usaha yang baik untuk menerapkan tabiat pemakanan sihat pada peringkat awal dalam kehidupan pelajar. Pada peringkat inilah pelajar menyediakan makanan mereka sendiri. Jadi inilah masa terbaik untuk memperkenalkan mereka dengan Piramid Makanan Malaysia dalam Pinggan Sihat Malaysia seperti yang disarankan oleh Kementerian Kesihatan Malaysia (KKM).

Program Amalan Pemakanan Sihat Gardenia yang dianjurkan oleh Gardenia Bakeries (KL) Sdn. Bhd. dengan kerjasama KPM mendapat penyertaan yang memberangsangkan daripada 100 buah sekolah menengah dengan pelibatan daripada 110 000 orang pelajar dan guru dari Semenanjung Malaysia meliputi Wilayah Tengah, Utara, Selatan dan Timur. Program ini telah melabuhkan tirainya pada hari ini dengan pengumuman lapan pemenang utama.

Menurut YBrs. Puan Lavinia Anthony, Pengurus Pemasaran, Gardenia Bakeries (KL) Sdn. Bhd., di samping penerapan tabiat pemakanan sihat dalam kalangan pelajar sekolah menengah, pihak Gardenia Roll-Up Wraps berhasrat untuk menggilap kreativiti pelajar melalui penghasilan resipi masakan yang boleh meningkatkan kemahiran hidup, termasuklah kemahiran memasak dan semangat bekerjasama dalam pasukan.

Setiap kumpulan terdiri daripada seorang guru dan dua orang pelajar yang akan bekerjasama dalam mencipta hidangan berkhasiat menggunakan Gardenia Roll-Up Wraps. Berdasarkan tema “Amalan Pemakanan Sihat“, peserta dikehendaki mencipta resipi dan merekodkan proses penyediaan makanan dalam bentuk video yang menarik dan menghantar video tersebut bersama-sama dengan laporan untuk proses penilaian. Daripada 100 buah sekolah yang mengambil bahagian, lapan buah sekolah berjaya mara ke peringkat akhir.

Sekolah Menengah Kebangsaan Bukit Baru, Melaka telah diumumkan sebagai Pemenang Anugerah Program Amalan Pemakanan Sihat Bersama Gardenia dan menerima wang tunai sebanyak RM3000, manakala Sekolah Menengah Kebangsaan Paka, Terengganu pula mendapat tempat kedua dan menerima wang tunai sebanyak RM2000 dan Sekolah Menengah Kebangsaan Syed Sirajuddin, Perlis mendapat tempat ketiga dan menerima wang tunai sebanyak RM1500.

Selain pemenang hadiah utama, lima buah sekolah turut mendapat Tempat Sagu hati dan menerima hadiah wang tunai sebanyak RM500 bagi setiap kumpulan, iaitu Sekolah Menengah Kebangsaan Seksyen 9, Shah Alam; Sekolah Menengah Kebangsaan Sultan Ismail, Terengganu; Sekolah Menengah Kebangsaan Panchor, Negeri Sembilan; Sekolah Menengah Kebangsaan Bandar Puteri Jaya, Kedah; dan Sekolah Menengah Kebangsaan Seri Saujana, Kuala Lumpur.

Seperti program Gardenia yang lain, nilai-niai murni turut diterapkan dalam pelaksanaan program ini. Kami sentiasa berusaha menyemai nilai-nilai murni untuk membentuk individu yang berperibadi tinggi dan menjadi generasi yang lebih sihat.

Antara tetamu kehormat yang hadir pada Majlis Penyampaian Anugerah Program Amalan Pemakanan Sihat Bersama Gardenia ini ialah YBrs. Cik Rosniza Hussin, Ketua Penolong Pengarah, Unit Hal Ehwal Murid, Jabatan Pendidikan Wilayah Persekutuan Kuala Lumpur, YBrs. Encik Muhamad Tarmizi Muhammad Nor Ketua Penolong Pengarah, Unit Pembangunan Bakat Murid, YBrs. Encik Derrick Khoo, Pengurus Besar Kanan, Pemasaran dan Pembangunan Perniagaan Gardenia Bakeries (KL) Sdn. Bhd.


Segerakan Langkah ke Arah Kesejahteraan Guru – YB Menteri Pendidikan

Putrajaya – Kementerian Pendidikan Malaysia (KPM) akan terus mendukung dan memberikan tumpuan kepada tujuh teras utama dalam hasrat melahirkan murid ceria, guru bahagia, sekolah bitara dan negara sejahtera.

Dalam teras kelima yang memfokuskan kepada isu kebajikan termasuklah tekanan yang dihadapi oleh para guru, KPM bersetuju untuk melaksanakan langkah segera, hasil daripada laporan awal yang diterima. Langkah tersebut melibatkan pemansuhan sebarang bentuk pertandingan, sambutan atau majlis di semua peringkat yang tidak memberikan impak besar terhadap pembelajaran murid berikutan hanya menambahkan lagi beban tugas guru. Sebagai contoh, pertandingan keceriaan pusat sumber, tandas tercantik, Bilik Operasi SPBT terbaik, dan yang seumpamanya tidak lagi perlu diadakan.

Menteri Pendidikan,YB Puan Fadhlina Sidek juga menjelaskan bahawa kekerapan semakan elemen pengurusan sekolah Standard Kualiti Pendidikan Malaysia (SKPM) yang melibatkan guru perlu dikurangkan kepada setahun sekali sahaja. Selain itu, KPM juga menetapkan waktu mengunci masuk rekod kehadiran murid yang lebih fleksibel kepada guru, iaitu pada pukul 12:00 tengah hari untuk sesi pagi, dan pukul 5:00 petang untuk sesi petang bagi mengelakkan kesesakan dalam sistem.

Pengumuman oleh Menteri Pendidikan juga menjelaskan bahawa pelantikan pengawas peperiksaan awam yang dikendalikan oleh Lembaga Peperiksaan (LP) dan Majlis Peperiksaan Malaysia (MPM) terbuka kepada individu selain guru yang sedang berkhidmat seperti pesara kerajaan, pelajar Institut Pendidikan Guru (IPG) dan Institut Pendidikan Tinggi (IPT),tetapi perlu memenuhi kriteria yang ditetapkan.

Pada masa yang sama, KPM turut mengehadkan penganjuran sambutan Hari Guru Tahunan kepada peringkat kebangsaan dan sekolah sahaja serta menetapkan ringkasan Rancangan Pelajaran Harian (RPH) di peringkat KPM bagi memastikan aspek tersebut kembali memenuhi keperluan Surat Pekeliling Ikhtisas KPM Bil.3/1999, yang merangkumi elemen objektif, pengajaran dan refleksi.

Beliau turut mengumumkan cadangan untuk memperkukuh autonomi guru dalam perancangan dan pelaksanaan pengajaran dan pembelajaran (PdP) serta pentaksiran bilik darjah (PBD) dengan menjadikan Dokumen Standard Kurikulum dan Pentaksiran (DSKP) sebagai rujukan. Kesemua langkah ini dipercayai akan diperincikan oleh pengurusan tertinggi KPM dan akan dilaksanakan bermula sesi persekolahan 2023/2024.


Fokus Calon Menjelang Peperiksaan Awam Tahun 2022

Untuk mendapatkan maklumat terkini, ikuti kami melalui Telegram

Kota Kinabalu – Persiapan menjelang hari peperiksaan merupakan antara perkara yang perlu dititikberatkan oleh calon peperiksaan. Tanpa persiapan yang rapi, amat sukar untuk seseorang calon itu menjawab soalan peperiksaan dengan baik. Menyentuh perihal peperiksaan di Malaysia, pada hari ini dalam sesi temubual Sembang Ekspresi anjuran Sabah fm telah menampilkan Puan Siti [email protected] binti Hashim yang juga merupakan Ketua Penolong Pengarah Kanan, Sektor Pentaksiran dan Peperiksan di Jabatan Pendidikan Negeri Sabah, Kementerian Pendidikan Malaysia (KPM) bagi mengupas topik “Persiapan Menduduki Peperiksaan Awam Tahun 2022”.

Beliau membuka tirai perkongsiannya dengan menyatakan peranan Lembaga Peperiksaan Malaysia. Menurut beliau, selain mengendalikan peperiksaan bagi Sijil Pelajaran Malaysia (SPM), LPM juga berperanan mengelola peperiksaan bagi Sijil Pelajaran Malaysia Ulangan (SPMU), Sijil Vokasional Malaysia, Sijil Tinggi Agama Malaysia (STAM) dan Ujian Pencapaian Bahasa Antarabangsa (UPBA). Jelas beliau lagi, “SPM ulangan bagi tahun 2022 telah dilaksanakan pada 12, 13 dan 14 September 2022 lalu. Keputusan peperiksaan ini telah dikeluarkan pada 20 Oktober 2022. Manakala bagi peperiksaan STAM bagi tahun 2022 telah selesai dilaksanakan pada 16 Januari hingga 2 Februari tahun 2023. Seterusnya, peperiksaan bertulis SPM bagi tahun 2022 akan dilaksanakan pada 20 Februari hingga 15 Mac 2023. Bagi negeri Sabah, sebanyak 40 148 orang calon akan menduduki peperiksaan tersebut di 314 buah pusat peperiksaan. Pada masa yang masa, UPBA juga telah berlangsung pada 16 Februari 2023 dengan melibatkan empat matapelajaran, iaitu bahasa Jepun, bahasa Jerman, bahasa China Komunikatif dan bahasa Korea.

Beliau turut mengupas perihal ujian amali sains. Beliau berkata, “Setelah sekian lama, kita kembalikan ujian amali sains yang melibatkan matapelajaran Fizik, Kimia, Biologi dan Sains Tambahan. Sebagaimana tahun 2021, calon SPM tahun 2022 juga menduduki ujian amali sains. Bagi SPM tahun 2022, ujian amali sains telah dilaksanakan dalam tempoh tiga hari, iaitu bagi matapelajaran Fizik pada 30 Januari 2023, Biologi pada 31 Januari 2023, dan Kimia pada 2 Februari 2023. Ujian amali bagi matapelajaran Sains Tambahan juga telah dilaksanakan pada 2 Februari 2023. Penambahbaikan ini dilakukan bagi memberikan keselesaan kepada calon untuk menduduki ujian tersebut dalam keadaan bersedia. Kesemua ujian amali sains telah selesai dilaksanakan dengan lancar dan teratur”.

Selain itu, beliau turut menegaskan bahawa calon SPM 2022 juga perlu menduduki ujian bertutur dan ujian mendengar sebagaimana calon SPM 2021 yang akan dilaksanakan pada 7 hingga 9 Februari 2023 bagi ujian bertutur bahasa Melayu. Sementara itu, pada 13 hingga 16 Februari 2023 kelak merupakan tarikh bagi ujian bertutur bahasa Inggeris. Kemudian pada 16 Februari 2023 akan berlangsungnya ujian mendengar bahasa Melayu dan bahasa Inggeris. Tegas beliau lagi, “Peperiksaan pada kali ini dikendalikan seperti biasa sebagaimana pada tahun-tahun sebelum pandemik COVID-19 melanda. Hal ini bermakna, pengurusan pengendalian SPM, STAM, dan UPBA tahun 2022 tidak lagi tertakluk pada garis panduan dan SOP yang telah dikeluarkan semasa pandemik COVID-19. Namun begitu, Lembaga Peperiksaan sentiasa mengingatkan kepada semua pihak yang terlibat dalam pengurusan dan pengendalian peperiksaan awam bagi tahun 2022 untuk mengambil langkah berjaga-jaga dan sentiasa menjaga kesihatan diri, bagi memastikan kelancaran pengurusan dan pengendalian peperiksaan pada kali ini. Oleh itu, semua pihak yang terlibat termasuklah calon peperiksaan amat digalakkan untuk mengamalkan kawalan kendiri seperti memakai pelitup muka, menggunakan cecair pembasmi kuman dan menjaga jarak fizikal. Calon dan petugas peperiksaan tidak lagi diwajibkan memakai pelitup muka dan mengisi borang deklarasi saringan COVID-19. Guru bertugas dan pihak sekolah juga tidak perlu lagi mengambil suhu calon-calon, sebelum mereka memasuki dewan peperiksaan. Sekiranya calon disahkan telah dijangkiti COVID-19, calon perlu mendapatkan pengesahan dari Kementerian Kesihatan Malaysia (KKM) dan memaklumkan dengan segera kepada pihak sekolah untuk dipanjangkan kepada Jabatan Pendidikan Negeri dan akan memanjangkan perkara ini kepada Lembaga Peperiksaan bagi tindakan selanjutnya.“

Beliau turut menyatakan keyakinan terhadap persiapan calon-calon peperiksan awam tahun 2022. Sebagaimana ujar beliau, “Saya yakin semua calon telah bersedia dan masih gigih meneruskan usaha bagi menduduki peperiksaan yang seterusnya, terutamanya peperiksaan bertulis SPM yang akan dilaksanakan pada 20 Februari hingga 15 Mac 2023 kelak. Kini, masih berbaki beberapa hari lagi untuk calon membuat persiapan.“ Beliau juga turut mengingatkan bahawa semua calon peperiksaan perlu memberi perhatian terhadap perkara-perkara berikut:

“Saya juga ingin mengambil peluang ini untuk mengingatkan semua calon untuk membaca dan memahami semua amaran peperiksaan yang terkandung dalam jadual waktu peperiksaan. Ingin saya tegaskan di sini bahawa calon diingatkan supaya tidak membawa apa-apa bahan larangan ke dalam dewan atau bilik peperiksaan. Antara bahan larangan yang dimaksudkan adalah seperti nota, catatan, telefon bimbit ataupun jam pintar yang boleh menyimpan maklumat atau nota. Sekiranya calon didapati melanggar peraturan ini, maka calon dianggap telah melakukan kes salah laku yang boleh diambil tindakan,“ demikian tambah beliau lagi.

Pada sesi akhir temubual, beliau sempat menjelaskan mengenai perihal persediaan dari pihak KPM sekiranya berlaku kes luar jangka menjelang hari peperiksaan. Beliau berkata, pihak Jabatan Pendidikan Negeri, khususnya Sektor Peperiksaan dan Pentaksiran sentiasa bersiap siaga dan menjalinkan kerjasama yang erat dengan agensi kerajaan dalam memastikan kelancaran dan kelangsungan pengendalian peperiksaan awam bagi tahun 2022. “Berdasarkan pengalaman sebelum ini, Jabatan Pendidikan Negeri dan juga Pejabat Pendidikan Daerah (PPD) sentiasa bersiap sedia dengan pelan kontigensi bagi berhadapan dengan sebarang kes luar jangka. Walaupun berdepan dengan cabaran dan halangan, KPM dan Lembaga Peperiksan sentiasa berusaha dan komited demi memastikan calon dapat menduduki peperiksaan seperti yang dijadualkan agar dapat berjalan dengan lancar,“ ujar beliau semasa mengakhiri sesi temu bual tersebut.


Vandalisme: Sekumpulan Pelajar Dilibatkan dalam Khidmat Komuniti

Pulau Pinang – Berhubung dengan video penularan sekumpulan pelajar yang terlibat dalam aktiviti vandalisme di sebuah sekolah menengah kebangsaan di Seberang Perai Selatan (SPS), Jabatan Pendidikan Negeri (JPN) Pulau Pinang memandang serius terhadap isu berkenaan dan memanggil pelajar terbabit bersama-sama penjaganya untuk membantu siasatan lanjut.

Menurut JPN Pulau Pinang dalam kenyataannya pada hari ini, sekumpulan pelajar terbabit telah dikenal pasti dan mereka akan dilibatkan dalam khidmat komuniti sebagai intervensi sahsiah dan adab bagi memastikan perkara yang sama tidak berulang lagi.

Langkah didikan akhlak dan pencegahan segera akan diambil bagi memastikan kes sedemikian tidak berulang lagi.

Pihak pentadbir sekolah pada semua peringkat diingatkan agar mengambil langkah sewajarnya bagi membendung dan mencegah perlakuan sedemikian, tegas JPN Pulau Pinang mengulas mengenai isu vandalisme dan gangsterisme yang membabitkan pelajar sekolah itu.

Sementara itu, JPN Pulau Pinang turut mengambil maklum tentang rakaman video tular yang memaparkan perlakuan pelajar merosakkan harta benda sekolah pada hari akhir sesi persekolahan 2022.

Walau bagaimanapun, bagi memastikan kesejahteraan pelajar terbabit, JPN menyeru semua portal yang menyiarkan video tersebut tanpa menutup muka murid disaran untuk memadam kerana bercanggah dengan Seksyen 15 Akta Kanak-Kanak 2001.

“Kempen hentikan vandalisme dan pelan tindakan yang komprehensif akan dipergiat agar selari dengan tujuh teras Kementerian Pendidikan Malaysia.”


Jelajah Bahasa Bersempena dengan Program DBK Peringkat Wilayah Persekutuan Labuan

Wilayah Persekutuan Labuan – Sebanyak 20 pasukan telah menyertai Pertandingan Jelajah Bahasa bersempena dengan Program Dekad Bahasa (DBK) Peringkat Wilayah Persekutuan Labuan yang diadakan semalam di Anjung Budaya Perbadanan Labuan yang bermula pada pukul 7.00 pagi.

Pertandingan ini melibatkan tiga hentian, iaitu Muzium Taman Chimney, Pusat Sukan Laut dan Universiti Malaysia Sabah (UMS) – Kampus Antarabangsa Labuan(KAL). Di setiap hentian, para peserta diberikan tugasan yang berbentuk kebahasaan seperti peribahasa dan teka teki bahasa.

Dalam pertandingan tersebut, tempat pertama menjadi milik kumpulan SITC, yang menerima hadiah wang tunai bernilai RM1500. Naib juara pertandingan pula dimenangi oleh kumpulan OPTIMIS yang memenangi hadiah wang tunai bernilai RM1000.00 dan RM800 untuk Kumpulan KERUPANG THUNDERS sebagai pemenang tempat ketiga, manakala hadiah sagu hati sebanyak RM500 diberikan kepada tiga kumpulan, iaitu kumpulan FIRE, THE RUNNER dan MENTOS.

Pelepasan konvoi para peserta telah disempurnakan oleh Tuan Hj. Rithuan Hj. Mohd Ismail, Timbalan Ketua Pegawai Eksekutif Perbadanan Labuan (Pengurusan). Yang turut hadir ialah Encik Rusdi Awang, Timbalan Pengarah I DBP Cawangan Sabah, Encik Fadilah Hj. Mohammad, Timbalan Ketua Pegawai Eksekutif (Perbandaran) Perbadanan Labuan, Puan Jennitah Noordin, Timbalan Pengarah II DBP Cawangan Sabah dan Puan Haslizah Hassan, Ketua Unit Perpustakaan Awam Perbadanan Labuan.


KPM Komited Mewujudkan Sistem Pendidikan Negara yang Seimbang

Untuk mendapatkan maklumat terkini, ikuti kami melalui Telegram

Kuala Lumpur – Slogan Anak yang Baik lagi Cerdik (ABC) merupakan slogan yang sering diungkapkan oleh Ketua Pengarah Kementerian Pendidikan Malaysia, YBhg. Dato’ Haji Pkharuddin Haji Ghazali yang memfokuskan kaedah untuk melahirkan pelajar yang mempunyai sahsiah diri yang baik, sekali gus meningkatkan daya intelektual dalam kalangan pelajar. Menurut YBhg. Dato’ Haji Pkharuddin ketika menjadi tetamu dalam program Sembang Didik yang diadakan pada malam ini, slogan tersebut dihasilkan sebagai usaha untuk memberikan pemahaman yang mudah diterima oleh masyarakat untuk dihayati.

Tambah beliau, slogan tersebut merupakan inspirasi yang diperoleh oleh beliau ketika menjawat jawatan sebagai Pengarah Jabatan Pendidikan Negeri Sembilan yang melihat pelajar mempunyai tekanan untuk mencapai prestasi akademik yang cemerlang. Beliau berpandangan bahawa tekanan tersebut telah membuatkan sistem pendidikan negara menjadi tidak seimbang.

Tidak dapat dinafikan bahawa setiap ibu bapa sanggup menyediakan peruntukan kewangan untuk pendidikan anak-anak. Walau bagaimanapun, peruntukan tersebut cukup tinggi berbanding dengan melahirkan anak yang baik. Sebagai contoh, pendedahan tentang adab dapat diajar sejak dari kecil lagi dan akan berterusan.

Beliau turut mengupas tentang Falsafah Pendidikan Kebangsaan yang jelas menyatakan bahawa pendidikan di Malaysia adalah suatu usaha yang berterusan ke arah mengembangkan potensi individu secara menyeluruh dan bersepadu untuk mewujudkan insan yang seimbang dan harmonis dari segi intelek, rohani, emosi dan jasmani, iaitu berdasarkan kepercayaan dan kepatuhan kepada Tuhan.

“Konsep ABC turut sejajar dengan aspirasi tujuh hala tuju yang menjadi tunjang KPM, iaitu menekankan aspek karamah insaniah melalui pembentukan adab, akhlak dan integriti dalam kalangan pelajar,” ujar beliau.

Pada akhir sesi bual bicara tersebut, beliau turut berharap supaya setiap pihak bekerjasama dalam usaha untuk mendukung sistem pendidikan negara agar mampu melahirkan anak yang baik lagi cerdik.


Selamat Maju Jaya buat Calon SPM – Raja Muda Perlis

Kangar – Raja Muda Perlis, DYTM Tuanku Syed Faizuddin Putra Jamalullail menitahkan ucapan selamat maju jaya kepada semua calon pelajar yang akan menduduki Peperiksaan Bertulis Sijil Pelajaran Malaysia (SPM) 2022 bermula esok hingga 15 Mac 2023.

Menurut baginda, sektor pendidikan merupakan elemen penting dalam menyediakan modal insan mampan bagi memastikan kejayaan yang dihasratkan dapat direalisasikan dengan jayanya.

Pendidikan berkualiti dapat dinikmati semua lapisan masyarakat tanpa mengira latar belakang.

Menjadi tanggungjawab kita semua untuk memastikan sistem pendidikan mampu melahirkan modal insan berkualiti, berkebolehan menguasai dan mengaplikasi ilmu, serta memiliki daya kreativiti dan inovasi tinggi.

Sama-sama kita mendoakan yang terbaik buat mereka.

Demikianlah titah Tuanku Raja Muda selepas berkenan berangkat mengetuai program Kayuhan Berbasikal MAIPs Peduli bagi menyantuni keluarga asnaf anjuran Majlis Agama Islam Dan Adat Istiadat Melayu Perlis (MAIPs).

Antara penerima sumbangan agihan zakat yang disampaikan oleh Tuanku Raja Muda ialah Bakar Abdullah, 88 tahun yang tinggal di Kampung Titi Tok Bandar, Hannah Abdullah, 58 tahun rumahnya di Kampung Tok Kuning dan Siti Minah Man, 65 tahun bermastautin di Kampung Hutan Melintang.


Lembaga Peperiksaan Menjawab Isu Tular dalam Pelaksanaan UMBI SPM 2022

Putrajaya – Lembaga Peperiksaan (LP), Kementerian Pendidikan Malaysia (KPM) pada hari ini memberikan penjelasan yang berkaitan dengan isu tular dalam Ujian Mendengar Bahasa Inggeris (UMBI) bagi peperiksaan Sijil Pelajaran Malaysia (SPM) tahun 2022 yang telah dijalankan pada 16 Februari 2023 (Khamis).

Menerusi kenyataan media yang dikeluarkan oleh LP, pelaksanaan UMBI SPM tahun 2022 telah mendapat perhatian masyarakat apabila terdapat beberapa dakwaan dalam media sosial berkaitan dengan kadar kelajuan pertuturan dan penggunaan penggiat TikTok sebagai pelontar suara. Keputusan LP menggunakan bahan audio dan kertas soalan UMBI SPM tahun 2022  dibuat berdasarkan ketetapan yang berikut.

Oleh itu, LP menegaskan bahawa penggiat TikTok sebagai pelontar suara audio UMBI SPM tahun 2022 adalah tidak tepat. Dalam kenyataan media yang sama, LP memaklumkan bahawa pelontar suara yang digunakan dalam membina item atau instrumen UMBI SPM tahun 2022 adalah terdiri dalam kalangan guru, pensyarah, murid sekolah atau penuntut universiti. Pelontar suara merupakan individu yang berwibawa dalam berbahasa Inggeris. Selain itu, mereka yang terlibat juga telah diberikan latihan sebelum proses pembinaan item atau instrumen UMBI SPM tahun 2022.

Sehubungan dengan itu, LP yakin bahawa kualiti bahan audio dan kertas soalan UMBI SPM tahun 2022 kekal utuh. LP akan memastikan kepentingan dan keadilan kepada calon yang menduduki peperiksaan SPM tahun 2022 adalah terjamin.


Calon SPM 2022: Doa, Fokus dan Tenang – YB Menteri Pendidikan

Untuk mendapatkan maklumat terkini, ikuti kami melalui Telegram

Bangi – Menteri Pendidikan, YB Puan Fadhlina Sidek mengucapkan selamat maju jaya kepada 403 637 calon yang menduduki peperiksaan bertulis Sijil Pelajaran Malaysia (SPM) 2022 pada hari pertama, hari ini.

Dalam ucapan ringkasnya ketika mengadakan lawatan ke Sekolah Menengah Kebangsaan (SMK) Jalan Empat pada pagi tadi, YB Puan Fadhlina Sidek berkesempatan untuk memberikan semangat dan nasihat kepada calon agar usaha dan kegigihan mereka akan membawa kejayaan yang bermakna.

Selamat maju jaya kepada semua. Saya mendoakan agar kejayaan buat semua pelajar SPM.

“Saya juga berharap agar calon mendapat ketenangan, keselesaan dan kemudahan yang lengkap sepanjang tempoh peperiksaan dijalankan,” kata YB Puan Fadhlina Sidek selepas membuat tinjauan persiapan sekolah dan Lembaga Peperiksaan.

Memandangkan peperiksaan SPM ini adalah rutin sekolah pada setiap tahun, saya percaya kepakaran pihak sekolah, ahli lembaga peperiksaan, Pejabat Pendidikan Daerah dan Jabatan Pendidikan Negeri telah membuktikan bahawa persiapan telah dilaksanakan dengan baik.

Menurut YB Puan Fadhlina Sidek dalam sidang media tadi, sebagai ibu bapa dan penjaga, doa, sokongan dan komunikasi merupakan medium yang sangat penting dalam memberikan suntikan semangat, serta beliau percaya bahawa perkara ini mampu mendorong kejayaan kepada anak-anak.

Mengulas lanjut berkaitan dengan SPM 2022, sebanyak 131 318 petugas dilantik dan 3355 pusat disediakan di seluruh negara bagi memastikan kelancaran pengurusan dan pengendalian peperiksaan.

Yang turut hadir bersama-sama dalam lawatan kunjungan ialah Pengarah Lembaga Peperiksaan, Kementerian Pendidikan Malaysia, YBrs. Dr. Mohd Azam Ahmad dan Pengarah Pendidikan Negeri Selangor, YBrs. Puan Rohayati Abd. Hamed.


Lawatan Kerja DYTM Raja Muda Perlis ke Pejabat Jemaah Dato-Dato Negeri Perlis

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan berangkat mengadakan lawatan kerja ke Pejabat Jemaah Dato-Dato Negeri Perlis di Kangar.

Keberangkatan tiba baginda selaku Penaung Jemaah buat pertama kalinya ke pejabat berkenaan yang telah dibeli pada tahun 2012 itu disambut oleh Presiden Jemaah Dato-Dato Negeri Perlis, Mejar Jeneral Dato’ Husin Md Tahak (B) serta ahli-ahli jawatankuasa beliau.

Husin seterusnya mempersembahkan taklimat terkini mengenai Aset Jemaah,  Struktur Organisasi, Ekonomi dan Perniagaan serta Majlis Santapan Malam Tahunan 2023 yang dicadangkan pada bulan Oktober atau November ini.

Turut dimaklumkan kepada baginda ialah kejayaan kerjasama strategik pihak Jemaah bersama dengan Jabatan Pendidikan Negeri Perlis melaksanakan Program Kecemerlangan Pendidikan yang melibatkan para pelajar Tingkatan 5 di 10 buah sekolah menengah sekitar negeri Perlis yang dimasukkan dalam program ini setiap tahun bagi mengapungkan para pelajar berprestasi rendah di kategori C dan D. Program berbentuk tuisyen ini dikendalikan oleh guru-guru yang dilantik oleh Jabatan Pendidikan Negeri. Kelas-kelas tuisyen dilaksanakan 3 kali seminggu melibatkan mata pelajaran wajib lulus, iaitu Bahasa Melayu, Matematik dan Sejarah di sekolah masing-masing di luar masa persekolahan biasa.

Pada kesempatan yang sama DYTM Tuanku Raja Muda mengucapkan tahniah kepada Jemaah Dato’-Dato’ Perlis atas usaha mengembangkan sayap dengan penubuhan Yayasan Jemaah Dato’-Dato’ Perlis yang berorientasikan perniagaan. Baginda bertitah menasihatkan agar mereka yang diberikan amanah akan mengambil pendekatan yang cermat dan penuh berhati-hati.

DYTM Tuanku Syed Faizuddin Putra turut mengesyorkan supaya kempen memperbanyak lagi keahlian diteruskan dengan lebih giat lagi bagi menarik perhatian Dato’-Dato’ di luar sana tentang kewujudan pertubuhan ini. Insya-Allah, apabila tujuan dan matlamat penubuhan dan khidmat bakti yang boleh dicurahkan kepada masyarakat menerusi pertubuhan ini dihebahkan, Jemaah Dato’-Dato’ Perlis akan lebih menyerlah pada masa hadapan.

Untuk rekod, Jemaah Dato’-Dato’ Perlis yang merupakan sebuah badan NGO didaftarkan pada 12 Disember tahun 2001 dan kini mempunyai jumlah keahlian secara sukarela seramai 216 orang. Walau bagaimanapun 21 orang telah meninggal dunia dan jumlah terkini adalah seramai 195 orang sahaja. Keahlian Jemaah ini terdiri daripada penerima anugerah Dato’-dato’ Perlis sebagai Ahli Biasa, sementara Dato’-Dato’ yang mendapat kurniaan luar dari Perlis sebagai Ahli Bersekutu. Ahli Kehormat pula dilantik oleh Jawatankuasa Jemaah terdiri daripada mereka yang dikenal pasti dapat membantu dan memajukan perjalanan Jemaah.


Budaya Korporat DBP Seiring dengan Konsep Malaysia Madani

Kuala Lumpur – Dewan Bahasa dan Pustaka (DBP) lahir daripada semangat dan sejarah perjuangan untuk mendaulatkan bahasa Melayu sebagai bahasa kebangsaan dan bahasa rasmi negara. Berdasarkan semangat inilah, maka dibentuk Budaya Korporat DBP bagi melahirkan manusia yang bertanggungjawab terhadap kerja dan sikapnya.

Menurut Ketua Pengarah DBP, YBrs. Dr. Hazami Jahari, pada hakikatnya Budaya Korporat DBP tanpa disedari merupakan terjemahan kepada Malaysia Madani seperti yang digariskan oleh Perdana Menteri, YAB Dato’ Seri Anwar Ibrahim pada 19 Januari lalu.

Kerangka Madani itu sudah lama dipancangkan dan diterapkan dalam roh organisasi ini dan kini berada dalam kerangka yang lebih menyeluruh.

Dalam membina dan mendaulatkan bahasa kebangsaan, kita tidak seharusnya berasa usaha kita sudah cukup sempurna dalam membawa perubahan seperti yang terkandung dalam visi dan misi DBP.

Kita juga tidak boleh menjadikan pencapaian tahunan sebagai tanda aras utama terhadap segala tugasan. Pada hari ini, kesempurnaan bukanlah satu-satunya penanda aras dalam mengukur kecemerlangan perkhidmatan awam.

YBrs. Dr. Hazami Jahari mengakui bahawa organisasi ini masih terkait dengan beberapa isu yang perlu diberikan perhatian dan penelitian, sama ada isu dalaman mahupun luaran.

Namun begitu, beliau mengatakan bahawa semangat islah amat penting untuk diutamakan dengan memastikan perkara yang dilakukan ada penambahbaikan dari semasa ke semasa.

Kita perlu tanamkan semangat islah ini dalam diri setiap warga DBP agar organisasi ini dapat menjadi sebahagian daripada penggerak kemajuan negara.

Menerusi amanatnya pada hari ini, YBrs. Dr. Hazami Jahari menyeru seluruh warga DBP agar terus melaksanakan amanah yang dipertanggungjawabkan dengan penuh iltizam, berintegriti dan berlandaskan semangat islah, sebagai tanda kita mensyukuri setiap peluang dan rezeki yang masih menjadi milik kita sehingga hari ini.

Berpegang pada slogan “Bahasa Jiwa Bangsa”, YBrs. Dr. Hazami Jahari menjelaskan bahawa kesemua isu sedia ada perlu diurus dan dicari jalan penyelesaiannya secara baik, berhikmah dan berkesan. Beliau turut memberikan penekanan terhadap peri pentingnya peranan semua pihak tanpa berkecuali, iaitu dari peringkat atasan hingga ke peringkat bawahan dan dari bawah ke atas supaya dapat bekerja sebagai satu pasukan.

YBrs. Dr. Hazami juga turut memberikan perhatian terhadap usaha pengukuhan dan pembentukan karyawan yang berketerampilan, berkualiti dan berdaya usaha tinggi.

Kita semua mempunyai amanah yang perlu dilunaskan dengan satu matlamat akhir, iaitu kita dapat meletakkan bahasa, sastera dan ilmu pada kedudukan yang disegani, diyakini dan dihormati.

Demikianlah antara amanat YBrs. Dr. Hazami Jahari sebagai Ketua Pengarah DBP semasa mengakhiri ucapannya dengan hasrat bahawa beliau akan berusaha mengemudi DBP ke arah yang lebih baik untuk membentuk DBP yang Madani, sekali gus menerapkan konsep Malaysia Madani seperti yang diimpikan oleh pucuk pimpinan negara. Majlis amanat tersebut berlangsung di Balai Budaya Tun Syed Nasir, Wisma DBP pada pagi tadi.


Menyingkap Pembangunan Negara Madani

Untuk mendapatkan maklumat terkini, ikuti kami melalui Telegram

Kuala Lumpur – Pada 19 Januari 2023, Perdana Menteri Malaysia, YAB Dato’ Seri Anwar Ibrahim telah memperkenalkan konsep Malaysia Madani sebagai aspirasi yang dibawa oleh beliau bagi mentadbir negara sebagai Perdana Menteri Malaysia ke-10. Pada hari tersebut juga, turut diadakan majlis pelancaran buku Membangun Negara Madani: Visi dan Kerangka Dasar Reformasi yang diterbitkan oleh Institut Darul Ehsan (IDE).

Oleh itu, sebagai usaha untuk memperkenalkan konsep Malaysia Madani berdasarkan aspirasi yang diilhamkan oleh  Perdana Menteri, YAB Dato’ Seri Anwar Ibrahim, maka Dewan Bahasa dan Pustaka (DBP) telah menganjurkan Wacana Pembangunan Negara MADANI yang disampaikan oleh Pengerusi Eksekutif Institut Darul Ehsan, YBhg. Dato’ Haji Ismail Yusop dan Pengurus Kanan (Penyelidikan) Institut Darul Ehsan, Encik Khairul Ariffin Mohd Munir.

Menurut YBhg. Dato’ Haji Ismail Yusop, buku Membangun Negara Madani: Visi dan Kerangka Dasar Reformasi merupakan rumusan perjalanan perjuangan Perdana Menteri, YAB Dato’ Seri Anwar Ibrahim selama lebih empat dekad, iaitu bermula sejak tahun 1970-an sehingga beliau akhirnya dilantik sebagai Perdana Menteri Malaysia ke-10.

Tambah beliau, tempoh empat dekad tersebut bukan merupakan suatu perjalanan dan proses pembinaan negara bangsa yang berlaku secara kebetulan. Bahkan, tempoh tersebut memperlihatkan perjalanan yang penuh dengan liku dan cabaran yang berlaku dalam negara.

Perkataan Madani yang digunakan untuk menamakan himpunan ciri-ciri utama negara Malaysia mengikut manhaj Malaysia. Kerangka Madani merupakan ikhtiar yang bersepadu dan holistik. Selain itu, kerangka ini membolehkan segala dasar yang digubal menjadi lebih manusiawi yang sentiasa ditambah baik menerusi musyawarah dan maklum balas rakyat.

Pada masa yang sama, YBhg. Dato’ Haji Ismail Yusop turut berkongsi pendekatan untuk menghadapi cabaran, iaitu memerlukan suatu penambahbaikan yang radikal, selain bergandingan bersama-sama rakyat untuk mendepani perubahan dalam konteks kerajaan perpaduan; dan meraikan kepelbagaian serta mengambil kira nilai daripada latar belakang agama, etnik dan wilayah yang berbeza.

Pengurus Kanan (Penyelidikan) Institut Darul Ehsan, Encik Khairul Ariffin Mohd Munir turut berkongsi pandangan bahawa Madani juga menjadi dasar setiap teras bagi memperkukuh lapan keperluan dalam pembangunan negara, iaitu ekonomi, kewangan, perundangan, pendidikan, kemasyarakatan, kebudayaan, bandar dan luar bandar.

Beliau turut menyarankan masyarakat agar menelusuri konsep Madani yang digarap oleh Perdana Menteri dan menjadikan buku tersebut sebagai rujukan bahan bacaan. Hal ini seiring dengan keperibadian Perdana Menteri yang menjadikan amalan membaca sebagai rutin dalam kehidupan beliau.

Wacana yang diadakan di Balai Budaya Tun Syed Nasir, Wisma DBP pada pagi tadi turut dihadiri oleh Ketua Pengarah DBP, YBrs. Dr. Hazami Jahari; Timbalan Ketua Pengarah (Dasar), Tuan Haji Md. Johari Hasan; Timbalan Ketua Pengarah (Operasi), Encik Zulfa Hamzah; pengarah jabatan, ketua bahagian, pegawai kanan dan seluruh karyawan DBP.


“Orphan Work“: Pengkomersialan Karya yang Tidak Dijumpai Pemunya Hak Cipta

Hak cipta ialah suatu hak eksklusif yang diberikan oleh undang-undang untuk tempoh masa tertentu kepada pemunya karya untuk mengawal penggunaan karya mereka. Di bawah Akta Hak Cipta 1987 (Akta 332), pemunya hak cipta mempunyai hak eksklusif untuk melakukan pengeluaran semula sesuatu karya dalam apa-apa bentuk bahan, melakukan penyampaian kepada masyarakat awam, membuat pertunjukan, tayangan atau permainan kepada awam, melakukan pengedaran salinan-salinan kepada awam melalui penjualan atau pemindahan pemunyaan lainnya; dan melakukan penyewaan secara komersial kepada masyarakat awam.

Pemunya hak cipta juga mempunyai hak untuk menghalang sebarang penggunaan karya hak ciptanya tanpa kebenaran tertakluk pada Akta Hak Cipta 1987. Sebarang penggunaan karya tanpa kebenaran ialah suatu pelanggaran sivil dan jenayah hak cipta dan boleh dikenakan tindakan di mahkamah. Maka, sebarang penggunaan karya hak cipta hendaklah mendapatkan keizinan bertulis daripada pemunya hak cipta.

Definisi dan Latar Belakang “Orphan Work”

“Orphan Work” boleh ditakrifkan sebagai karya hak cipta yang dilindungi, namun pemunya karya tersebut tidak dijumpai atau dikesan. “Orphan Work” juga merupakan karya-karya yang wujud, tetapi penggunaan secara sah tidak tersedia melalui lesen atau penjualan oleh sebab pemunya hak cipta tersebut tidak dapat dikenal pasti untuk proses mendapatkan keizinan penggunaan karya tersebut.  Di Malaysia, tiada definisi jelas berkaitan “Orphan Work” sama ada boleh dikategorikan sebagai karya tanpa nama “Anonymous Work” atau “Unknown Work”, iaitu karya yang tidak diketahui.

Berbeza daripada karya hak cipta sedia ada, “Orphan Work” juga merupakan suatu karya hak cipta yang wujud dan dilindungi, namun pemunya karya tersebut tidak dapat dikesan atau dihubungi melalui apa-apa cara atau pembuktian dokumen. Permasalahan baharu timbul apabila kebenaran bagi penggunaan karya tidak dapat diperoleh daripada pemunya hak cipta untuk tujuan pengkomersialan karya tersebut. Akta Hak Cipta 1987 juga tidak memperuntukkan undang-undang yang membenarkan pengkomersialan karya tersebut melainkan dengan mendapatkan kebenaran pemunya hak cipta.

Secara amnya, pihak yang berminat dan ingin menggunakan karya-karya hak cipta hendaklah mendapatkan kebenaran daripada pemunya kepada sesuatu karya sebelum karya tersebut digunakan. Penggunaan karya tanpa kebenaran merupakan pelanggaran hak cipta yang mana pengguna karya “Orphan Work” tersebut boleh diambil tindakan undang-undang sivil atau undang-undang jenayah oleh pemunya karya.

Kebenaran untuk menggunakan “Orphan Work” ini adalah untuk mengelakkan timbulnya pertikaian antara pemunya “Orphan Work” dengan pengguna karya sekiranya pemunya muncul menuntut haknya terhadap penggunaan komersil. Sesuatu karya hak cipta “Orphan Work” yang tidak diketahui identiti pencipta atau pemunyanya berkemungkinan masih dalam tempoh perlindungan hak cipta atau karya telah pun berada di domain awam atau “public domain”. Penggunaan “Orphan Work” yang masih dalam tempoh perlindungan hak cipta secara amnya memerlukan kebenaran daripada pemunya karya manakala karya domain awam atau “public domain” ialah karya hak umum dan boleh digunakan oleh sesiapa sahaja tanpa kebenaran.

Selain itu, sesuatu karya boleh menjadi karya “Orphan Work” disebabkan oleh pelbagai faktor antaranya:

Oleh sebab identiti pemunya karya “Orphan Work” tidak dapat dikesan dan dikenal pasti, hal ini boleh menyukarkan pengguna yang ingin menggunakan karya “Orphan Work” mendapatkan kebenaran untuk menggunakan karya tersebut dan boleh menimbulkan beban kepada pengguna yang berkemungkinan akan berhadapan dengan tindakan mahkamah disebabkan oleh pelanggaran hak cipta. Hal ini akan berlaku sekiranya pemunya karya “Orphan Work” muncul menuntut haknya pada masa hadapan sebagai pemunya hak eksklusif di bawah perundangan hak cipta.

Penulis merasakan bahawa keperluan untuk kemasukan peruntukan baharu “Orphan Work” adalah perlu dan patut mengambil kira permintaan oleh orang awam. Kaedah dan prosedur yang sesuai perlu dilaksanakan sebagai satu daripada penyelesaian kepada isu “Orphan Work”  bagi memudahkan pengguna yang tidak dapat mengesan pemunya karya tersebut setelah usaha dan carian yang munasabah telah dilaksanakan sebelum hasil karya tersebut dapat digunakan.

Pihak yang berkepentingan khususnya institusi pendidikan, perpustakaan awam dan swasta, pihak arkib, muzium, institusi pembelajaran, sains dan profesional secara asasnya perlu menyimpan karya hak cipta atau maklumat yang dilindungi hak cipta untuk kegunaan orang ramai. Apabila karya tersebut disimpan, maka proses untuk mendapatkan keizinan penggunaan karya akan menjadi lebih mudah memandangkan pengguna hanya perlu merujuk institusi dan organisasi terlibat untuk tujuan penggunaan secara komersil.

Oleh itu, penggubalan dasar dan suatu peruntukan baharu bagi menyelesaikan masalah penggunaan “Orphan Work” yang berlaku di Malaysia adalah penting agar dapat membantu mengurangkan konflik dan pertikaian antara pemunya karya yang tidak dapat dijumpai dengan pengguna karya selepas pengkomersialan sesuatu karya tersebut. Selain itu, cadangan penggubalan prosedur baharu “Orphan Work” yang sesuai ini boleh dikemukakan untuk dilaksanakan sebagai memberi faedah kepada ekonomi perundangan di samping menjadikan penggunaan karya “Orphan Work” dapat dilesenkan dan digunakan daripada terbiar dan menjadi satu daripada sumber pendapatan pengguna dan pemunya atau waris karya “Orphan Work” bagi membangun industri kreatif semasa.

Faedah kepada Pengguna dan Pemunya Karya Hak Cipta “Orphan Work”

Antara faedah “Orphan Work” adalah seperti berikut:

Secara tidak langsung pengkomersialan karya “Orphan Work” oleh pengguna dapat memberikan pendapatan kepada pemunya hak cipta melalui bayaran royalti atau apa sahaja fi yang munasabah yang akan dikenakan hasil daripada penggunaan karya tanpa kebenaran tersebut.

Jika sesuatu karya “Orphan Work” itu dibiarkan tanpa diambil manfaat, karya tersebut akan menjadi tidak berguna dan tidak akan menyumbang kepada nilai komersil. Dengan kewujudan peruntukan baharu ini, karya “Orphan Work” dapat diperkenalkan dan dikomersialkan secara meluas pada peringkat industri domestik dan antarabangsa.

Selain menghubungkan karya “Orphan Work” dengan pemunya hak cipta, pihak ketiga secara tidak langsung dapat menggunakan karya “Orphan Work” ini tanpa halangan dan kekangan selagi tidak melanggar sebarang peraturan dan undang-undang yang ditetapkan.

Undang-undang Hak Cipta Jepun membenarkan pengguna memohon kepada Pesuruhjaya Badan Hal Ehwal Kebudayaan (Agency for Cultural Affairs), Pejabat Hak Cipta Jepun untuk menggunakan beberapa jenis karya “Orphan Work” seperti buku, filem dan rakaman bunyi. Pemohon mestilah telah berusaha terlebih dahulu mencari pemunya karya. Sekiranya pemohon masih gagal, pemohon perlu membayar deposit pampasan pemunya karya tersebut melalui badan yang dilantik oleh kerajaan. Amaun pampasan bagi setiap permohonan akan diputuskan oleh Badan Hal Ehwal Kebudayaan dengan persetujuan Majlis Kebudayaan (Council of Culture) dan kadar pampasan adalah berdasarkan pada kadar royalti yang bersesuaian (ordinary royalty rate) dan tempoh penggunaan bagi tempoh tertentu. Selepas itu, pemohon boleh menggunakan karya tersebut secara komersil tanpa halangan.

Di Kanada, pemohon boleh menggunakan karya “Orphan Work”  jika pencipta sesuatu karya hak cipta hanya tidak dapat dikesan dan selepas carian munasabah (Diligent Search) dibuat oleh pengguna. Pengguna hanya perlu memohon kepada Copyright Board of Canada bagi mendapatkan lesen untuk mengguna pakai karya tersebut. Copyright Board of Canada akan menentukan fi lesen atau royalti yang akan dikenakan, tempoh pelesenan dan bagaimana karya tersebut boleh diguna pakai. Hasil kutipan penggunaan kemudiannya akan disalurkan terus kepada badan yang mewakili pemunya yang tidak dijumpai tersebut melalui badan pelesenan.

Hungary hanya membenarkan penggunaan karya-karya “Orphan Work” bagi pengguna atau pemohon juga hanya selepas pencarian dibuat. Pengguna yang ingin menggunakan karya tersebut perlu melampirkan bukti pencarian dan membayar pampasan untuk tujuan penggunaan karya tersebut. Pihak kerajaan akan menentukan penggunaan tersebut sama ada diluluskan atau pun tidak. Jika lulus, kerajaan akan menetapkan tempoh lesen penggunaan tersebut hanya terpakai tidak melebihi lima tahun dan hanya sah di Hungary sahaja, manakala hak penggunaan tersebut terus akan diberikan kepada pemohon dan tidak boleh dipindah milik kepada orang lain.

Pada masa ini, tiada peruntukan perundangan hak cipta yang khusus berkaitan dengan “Orphan Work”. Sebagai langkah permulaan mewujudkan karya “Orphan Work”  ini, kajian secara terperinci mengenai pelaksanaan undang-undang dan amalan negara luar yang mempunyai peruntukan terhadap karya “Orphan Work” dan sistem pengurusan terhadap karya tersebut boleh dijalankan bagi membangunkan sistem yang bersesuaian di Malaysia.

Keperluan untuk mewujudkan peruntukan baharu ini boleh mengikut amalan yang bersesuaian dengan persekitaran industri hak cipta di Malaysia dan secara tidak langsung membantu meningkatkan pendapatan pengguna dan pemunya hak cipta secara keseluruhannya. “Orphan Work” ini juga dijangka boleh memberikan pulangan baik kepada negara, pengguna, pencipta dan industri kreatif secara keseluruhannya.


China dan Amerika Syarikat dalam Persaingan Ekonomi Teknologi Tinggi

Untuk mendapatkan maklumat terkini, ikuti kami melalui Telegram

Pada zaman silam, ciri yang menentukan kekuatan sesebuah negara ialah keluasan tanah jajahan. Namun begitu, aspek ketamadunan kini telah berubah. Pada zaman ini, keluasan tanah tidak semestinya menjadi ciri penting bagi kekuatan sesebuah negara lagi. Kekuatannya ditentukan tidak setakat pada kebolehan mencipta dan memiliki teknologi tinggi, tetapi yang sama pentingnya juga ialah kebolehan mengurus dan mengawal teknologi berkenaan. Hal ini membawa pengertian bahawa untuk menjadi negara terkuat di dunia, perang secara terbuka antara negara tidak lagi ditentukan berasaskan senjata sahaja, namun ditentukan oleh perang persaingan dalam memajukan teknologi tinggi terutamanya dalam teknologi ketenteraan.

Pada tahun 1989, Michael E. Porter menghasilkan sebuah buku yang memberikan gambaran terhadap kepentingan teknologi ini. Karyanya bertajuk The Competitive Advantage of Nations menunjukkan bahawa betapa pentingnya sesebuah negara itu mengeluarkan produk negaranya yang kompetitif sebagai syarat untuk memastikan produk tersebut mengungguli pasaran dunia. Buku ini sememangnya wajar dibaca oleh rakyat Malaysia, lebih-lebih lagi apabila buku ini menjadi laris atau the best seller selepas tahun 1989.

Sebagai catatan, selepas keruntuhan Kesatuan Soviet, persaingan teknologi tidak lagi ketara antara Amerika Syarikat (AS) dengan Rusia, tetapi lebih menonjol antara AS dengan China. Memandangkan penentuan kekuatan negara adalah berdasarkan ciri kekuatan teknologi tinggi ini, bagi memastikan sesebuah negara itu sentiasa berada jauh ke hadapan dari segi teknologi, kerajaan sesebuah negara perlu campur tangan dalam industri ini walaupun dalam sistem yang tegar dengan mekanisme pasaran bebas. Hal ini membawa pengertian bahawa Malaysia juga perlu melakukan sesuatu untuk terus ke hadapan. Oleh itu, penyelidikan dan pembangunan (R&D) berteknologi tinggi amat diperlukan dan kerajaan mesti memperuntukkan perbelanjaan yang besar dan menyediakan subsidi kepada pemain industri bagi menjayakan pembangunan teknologi yang berkenaan.

Untuk menjadi negara adikuasa, inovasi dan teknologi ketenteraan merupakan industri utama yang perlu diberi tumpuan. Setakat ini, AS masih mengungguli teknologi ketenteraan dunia. Walaupun terdapat dakwaan Rusia dan China mungkin lebih kompetitif dalam aspek tersebut, namun masing-masing merahsiakan kecanggihan teknologi ketenteraan negara mereka.

Malaysia juga seharusnya lebih serius untuk muncul sebagai sebuah negara yang kompetitif dalam industri berteknologi tinggi, walaupun tidak dikenali dalam industri ketenteraan. Di AS misalnya, The U.S. Defense Advanced Research Projects Agency (DARPA) telah ditubuhkan di bawah Jabatan Pertahanan negara berkenaan semenjak tahun 1958 lagi. Agensi ini bertanggungjawab membiayai universiti dan industri bagi memajukan teknologi ketenteraan. Semasa Perang Dunia Kedua, negara berkenaan melonjakkan lagi pengeluaran teknologi nuklear dengan pelaburan yang sangat besar di bawah projek yang disebut sebagai “Manhattan”.

Sepanjang era Perang Dingin pula, AS memfokuskan teknologi angkasa di bawah program Apollo dengan peruntukan perbelanjaan yang besar dilaburkan dalam teknologi sistem satelit. Bagi memastikan inovasi dan pengetahuan sentiasa ke hadapan, tentulah mereka yang mempunyai kepakaran menjadi rebutan. Jurutera terbaik dunia dan saintis cemerlang yang memiliki harta intelek yang tinggi sebenarnya yang menentukan percaturan ekonomi global masa kini, di samping faktor kecanggihan industri ketenteraan. Dalam konteks ini, adakah Malaysia tidak pernah ada genius dalam setiap dekad yang dapat menyaingi teknologi tinggi ini?

Nama-nama besar di dunia seperti Ha-Joon Chang dan Joseph Stiglitz merupakan antara beberapa orang tokoh terkemuka yang memberikan pandangan masing-masing tentang peri pentingnya kerajaan menumpukan fokus terhadap polisi perindustrian dan infrastruktur bagi memajukan negara masing-masing, termasuklah tentang kepentingan pembinaan harta intelek dalam usaha memajukan teknologi dan inovasi.

Aspek Teknologi Komunikasi dan Maklumat (ICT) yang berkembang di AS pada hari ini hampir kesemuanya hasil daripada pembiayaan oleh kerajaan. Masyarakat kerap menggunakan carian dalam talian menerusi Google yang telah dibangunkan hasil kerjasama dan usaha sama kerajaan negara Uncle Sam itu dengan Stanford University.

Malaysia juga perlu lebih bijak memahami bahawa faktor penyelidikan atau pembangunan (R&D) itu sendiri sahaja sebenarnya tidak lagi sentiasa dan semestinya menjamin pertambahan keuntungan bagi sesebuah negara. Hal ini demikian kerana mulai tahun 1990, firma gergasi berteknologi tinggi yang bergerak antara negara seperti Transnational Companies (TNC) mencari peluang ke negara yang lebih rendah dari segi kos pengeluarannya seperti China dan India yang juga mampu melahirkan penyelidik berbakat.

Menurut David Balaam (2018), Amerika Syarikat telah kehilangan peneraju besar teknologinya ke atas China, kerana dinamik teknologi yang terus beralih ke rantau Asia Timur. China dengan sistem ekonomi campuran perancangan pusat dengan kapitalisme dan politik yang autoritarian mempunyai pelbagai kelebihan ekonomi lain disebabkan oleh jumlah penduduk yang tinggi di negara tersebut. Penduduk China yang sekarang ini berjumlah 1.4118 bilion itu sahaja sudah melebihi semua penduduk di negara-negara Amerika Utara dan seluruh negara Eropah. Hal ni membawa pengertian bahawa pasaran dalam negara China sendiri sangat luas dan berpengaruh dalam menentukan ramalan mengenai negara yang mempunyai potensi kekuatan masa hadapan.  Secara perbandingan, China tidak seperti AS kerana tidak terlalu bergantung kepada permintaan asing.

Malaysia juga boleh belajar dengan China dalam menggunakan kekuatan mekanisme kerajaan dan kecekapan perusahaan awam bagi membolehkan sistem tawar-menawar harga yang lebih tinggi daripada harga pasaran untuk barangan inovatif keluaran negaranya. Kerajaan China boleh meningkatkan permintaan terhadap barangan berteknologi tinggi keluaran negaranya melalui sistem perolehan awam, selain daripada potongan (rebat) cukai kepada pengguna dan peniaga yang menggunakan barangan berteknologi tempatan.

Tidak lagi seperti dahulu, AS tidak lagi boleh mengawal ketat aspek teknologinya sebagaimana yang pernah dilakukan semasa Perang Dingin, dengan adanya kemudahan Internet. Memang benar, semasa era Perang Dingin, AS boleh menyekat penyebaran rahsia melalui pengharaman pengaliran keluar informasi sistem persenjataan dan teknologi nuklearnya, lebih-lebih lagi kepada negara komunis anggota Kesatuan Soviet pada ketika itu. Pada masa yang sama, pengharaman dalam penyebaran informasi teknologi tinggi yang dikuatkuasakan itu meliputi informasi teknikal kepada pelajar-pelajar dan pekerja asing, terutamanya yang datang dari China.

Malah, pada ketika itu, universiti dan kontraktor swasta diarahkan supaya mendapatkan lesen khas bagi mendapatkan informasi yang disebutkan. Kesemua itu tidak lagi dapat dilakukan dengan mudah pada masa ini. Apabila akses semakin terdedah luas dan persaingan mencipta dan memiliki teknologi yang semakin kompetitif, semua negara terpaksa mengendurkan undang-undang yang ketat kepada warga asing bagi memastikan negaranya dapat bersaing di arena antarabangsa. Hal ini antara lain pernah digambarkan oleh Thomas L. Friedman (2006) dalam karyanya, The World is Flat.

Perkara ini bukan bermakna tidak ada langkah yang boleh diambil oleh negara maju untuk terus menjadi kuat dan unggul dalam persaingan global pada ketika ini. Sikap berhati-hati AS terhadap China amat ketara semenjak 20 tahun kebelakangan ini. Maka, hal ini merupakan manifestasi bahawa betapa pentingnya bagi mana-mana negara melaksanakan strategi baharu dalam keadaan semakin terbukanya akses itu. Banyak penawaran pembelian syarikat dan kontrak projek di AS yang melibatkan usahawan warga China tidak berasaskan prinsip kunci kira-kira atau balance sheet, tetapi atas perkiraan keselamatan negara dan kepentingan nasional AS.

Di pihak China juga, dengan mengetahui bahawa data-data yang boleh digodam, China memberikan tekanan kepada pihak bank. Perusahaan milik kerajaan dan negara tertentu yang mempunyai hubungan rapat dengan negaranya menggantikan perisian dan peranti komputer serta pelayan (server) produk buatan China sahaja. Bagi memastikan produk negara yang kompetitif, negara yang terkenal dalam kalangan masyarakat Malaysia dengan legenda Laksamana Cheng Ho dan Puteri Hang Li Po itu juga kompetitif dalam memperkenalkan barangan berkonsep Juara Kebangsaan (National Champion). Sebagai contoh, negara Matahari Terbit, iaitu Jepun mendahului negara Asia dengan pengeluaran Honda dan Toyota.

Kesemua itu dilakukan melalui pelbagai polisi seperti perindustrian dan polisi-polisi lain seperti pelan dagangan strategik bagi meningkatkan dan memastikan gandaan rantaian nilai (value chain) berlipat ganda dan mendapatkan keuntungan melimpah ruah daripada keluaran Juara Kebangsaan itu. Perkara inilah yang disebut oleh Michael Porter dalam bukunya sebagai penentu bahawa betapa kompetitifnya barangan yang dikeluarkan oleh sesebuah negara itu.

Pada tahun 2015, pemerintah negara Naga Tanah Besar itu juga, iaitu Xi Jinping, mahu melonjakkan China sebagai penjana teknologi atau technological powerhouse dalam industri seperti penerbangan, robotik, semikonduktor dan kenderaan elektrik. Kesemua produk inilah yang melahirkan barangan Juara Kebangsaan negara berkenaan dan Lenovo ialah satu daripada jenama terkemukanya.

Malaysia merupakan sebuah negara yang sedang pesat membangun. Tumpuan kepada kepentingan industri berteknologi tinggi ini perlu menjadi keutamaan bagi polisi dan strategi negara. Tentu sahaja masih terdapat produk terkini yang belum dicipta oleh negara lain dan boleh dieksport dengan kuantiti yang banyak pada harga yang relatifnya masih tinggi dengan faedah daripada monopoli yang bersifat sementara (istilah temporary monopoly ini pernah dipopularkan Joseph Schumpeter). Sesungguhnya Malaysia Boleh !


Inspirasi KL Tarik Minat dan Cungkil Bakat Anak Muda

Untuk mendapatkan maklumat terkini, ikuti kami melalui Telegram

Kuala Lumpur – Program Inspirasi KL yang berlangsung di Wisma Dewan Bahasa dan Pustaka (DBP) merupakan suatu medan peminat buku, muzik dan fesyen dalam mendenyutkan nadi bahasa dan kesusasteraan, khususnya dalam kalangan anak muda.

Program ini merupakan program kerjasama Dewan Bahasa dan Pustaka dengan ZRA Strim dan rakan kolaborasi yang lain seperti Sunburst Store, Serba Serbi dan Luncai Emas ini diadakan selama tiga hari bermula pada hari ini, iaitu 24 Februari 2023 hingga 26 Februari 2023 dari pukul 10.00 pagi hingga 10.00 malam.

Yang menariknya, festival perbukuan, muzikal dan fesyen ini diselitkan dengan pelbagai program seperti Resensi Buku Nur di Ufuk Timur di bawah segmen Bicarawara, jualan buku, persembahan muzik “Tamasya Anak Muda”, perhimpunan penggemar denim, pameran pakaian vintaj Vivienne Westwood, pameran motosikal dan trak makanan serta banyak lagi.

Menurut penganjur festival, program ini bertujuan untuk memberikan pendedahan secara langsung kepada DBP dan pengalaman baharu dalam usaha meneroka kaedah terkini penjualan produk menerusi penstriman; menyediakan ruang kepada DBP dan penerbit bumiputera kecil untuk memasarkan buku dan pakaian secara hibrid bagi menjana pendapatan; dan menyemarakkan semangat buku dalam khalayak peminat fesyen jalanan dan penggemar muzik yang disatukan di bawah satu bumbung.